text:
HILVERSUM – Famianan na Hulanda i Merka for di awenochi ta wardando desesperadamente riba e promé señalnan di bida for di Sint Maarten, Saba i Sint Eustatius. Tur komunikashon di telefon riba e islanan a para.
Groningen
Na Groningen Nataly (26) studiante di Saba, ta warda desesperadamente te ora telefon ei traha atrobe. E tin miedu ku su tawela, ku tin nobenta i piku aña, a disidí di bai su kas di palu bèk. Djis promé ku orkan ta delaster bia ku el a tende algu di e situashon na su isla.
Tòg awe Nataly a trata di bai kolegio, “kasi mi no por konsentrá awe. Mi no sa yora kasi nunka. Pero despues di tantu silensio bo no sa kiko ta eksistí ainda.” Na Saba den e promé ráfaganan di orkan Irma koriente a bai.
Amsterdam
Mel (28) ta bini di Sint Maarten i ta biba na Amsterdam. “Ta e anochi di mas teribel di mi bida. E silensio ku mi ta tende ora mi trata di yama mi mama na telefon ta insoportabel”. For di ayera nochi e no tabatin kontakto mas ku su famia. Finalmente el a pega soño riba sofá, pasobra e no ker a ‘stroba’ su amiga ku su prekupashonnan i fèrdrit.
New Orleans
Patrick tin famia na Sint Maarten i e mes tin dos aña ta biba na New Orleans, Estádos Unídos. For di djamars e ta sinta nònstòp tras di su laptop riba sofá. E ta trata di alkansá famia i amigunan miéntras ku e ta mira potrèt ‘spantoso’ riba Facebook.
Patrick huntu ku su amigunan ta lantando un ret na Sint Maarten i e otro islanan pa trese famianan den kontakto ku otro atrobe. “Tin hopi hende ta pone yamada riba social media.”


c: text/html

text:
KRALENDIJK – Riency Holder direktor di Kadaster Boneiru huntu ku Maurison Martines a papia tokante e premio SAG Award ku Fundashon Kadaster a bolbe gana, awor di 4 bia. “SAG Award ta un premio ku nan ta saka for di un mion, i ta saka mil, i Boneiru a resultá den e mil nan. Ta trata di un mapa ku kadaster ta traha kuné, i bo ta hink’é den un sistema geográfiko. Ta un forma pa prosesá informá shon pa por duna servisio na esnan ku mester di informashon.
Boneiru ta ful digitalisá i nos ta úniko den Karibe ku e sistema aki. Na 2019 Maurison i ami a duna un presentashon di e programa na Trinidad, loke nan a keda impreshoná di dje. For di 2003 nos a risibí komo un regalo e aparato for di Merka, i un bes nos a traha duru pa logra pone henter e sistema di Boneiru den un forma digital. For di 2004 kadaster Boneiru a risibí su promé award. Nos ta duna asistensia Saba i Sint Eustatius i Sint Maarten. Awor ta atendé ku un drone pa haña un bista for di ariba, i asina krea di tur ángulo pa hink’é den e sistema. Hopi otro nan ta deseá pa e. 2021 kadaster di Boneiru ta bai bira parti di kadaster di Hulanda. Nos sistema di atendé ku registrashon di tereno ta úniko i hopi avansá. Pronto por kuminsá mira i risibí diferente servisio di kadaster pa medio online. Por mira i prent loke nobo ta deseá. Kadaster tei pa sigui duna bon servisio i rápido. Nos tei pa pueblo di Boneiru”, nan a bisa.

robotstxt: allowed

filter: keep


text:
Cuerpo Policial Aruba ta organisando un “kijkdag” na Warda di polis Oranjestad. Abo a perde bo articulo den of otro forma? bo por pasa libremente na e dicho warda pa reconoce bo articulonan. Pa abo por prueba cu bo ta doño di e articulo, tin algun rekesito mara na esaki cu bo mester cumpli cu ne.
E siguiente documentonan cu bo mester bin cu ne ta:
- ID valido,
- Un rijbewijs valido,
- Paspoort valido y of
- Un comprobante of recibo di e articulo cu bo a cumpra of ta doño di dje,
E invitacion ta keda na nos comunidad pa por pasa diasabra 05 juni 2021, entre 9o’r mainta te cu 1o’r di atardi na Warda di Polis Oranjestad situa na Wilhelminstraat 2. Tene na cuenta cu mester mantene na reglanan stipula di COVID-19.
Abo ta reconoce algun articulo riba e potretnan aki, nos ta invitabo pa yega serca nos!


text:
Bosnan a bai Kòrsou kaba ? Ki dia bo ta bai Kòrsou kune ? Ela konose famia ?
Preguntanan ku mi ta hañami kune kada bes mi bisa ku mi ta frei un gai Hulandes. Mi sa ku ta ‘vanzelfsprekend’ ku hende lo hasi e preguntanan aki. Pero tiki ta para ketu na tur loke mester tene kuenta kune ora ku bai Kòrsou ku e frei Hulandes.
E teksto aki ta pa prèt (ku su pida bèrdat den dje). Pero no te sientas ofendido!!!
Pa di prome e Hulandes ku e frei ta papia ta poko lihé i mas amplio. Kiermen mester siñele un tiki Papiamentu anto lag’e skype ratu ratu ku famia, ya nan por kuminsa kustumá ku e aksento i e spit. Mi no ta bisa ku mi famia no ta komprondé ni ku nan no por papia ‘correct Nederlands’. Pero mi ke evitá ku mi lo ta vertaler pa henter un luna largu. ‘Ablif? Wat zei je? Sorry?’ Uhmm… ela puntra si wela tin un tiki funchi mas pe.
Ademas, awendia na Kòrsou ta tur hende ta di tur hende. Mi no ta bisa ku na otro partinan di mundu tur hende ta monógamo, pero mi kiermen… e sistema aki si no por. Kende ta pompa ku hòmb’i ken, esaki a drumi ku muhé djesaya. Ta un tegi. Mi no gusta e kos ei. Bo no ta haña un gana di bai un fakansi romantiko ku bo papi.
Tambe e lastu anjanan aki ta atrako aki atrako aya. Mi stima mi isla masha tantu mes pero ami ta hanjando hopi miedu di bai bek. Mi so òf akompañá, maak niet uit. Komo hende inosente, si bo ta na e lugá inkorekto na e momentu inkorekto, bo ta pompa sigur na Kòrsou. Mi no por gaña si, lastu aña aki e kòntròl di auoridatnan ta megorando i mi ta spera ku lo bin un kambio pa loke ta trata e kriminalidat ku lastu tempu a aumentá.
E último kos ku ta wantami abou di bai Korsou ta e preis di e ticketnan. INKREÍBEL. Den periodo di fakansi ta eksageradamente haltu e preisnan ta. Mi a bai wak pa 22 di dezèmber te ku 5 di yanüari pa ami ku mi gai, TRES MIL EURO !! Ku tres mil euro nos por bai masha lugá mes den Europa. Studiantenan no ta tur bia nan ta sa nan rooster for di den trempan. Pues, hopi bia ta imposibel pa bo kumpra bo ticket for di kuminsamentu di aña, pa bo bai dezèmber. Aña pasá mi a kuminsa skol bèk 2 di yanüari. Universiteit Leiden no ta hasi wega.
Na e otr’un banda, tin hooooopi motibu dikon lo mi hasi mi best pa mi bai Korsou mas pronto ku ta posibel ku mi frei.
Kuminda krioyo, trùk’i pan, laman, BBQ na Caracasbaai, pan di Libanesa, childhood memories, weekendhuis, Wet & Wild den Mambo, Busta Cola (mi no por haña e kos ei niun kaminda den Den Haag), chill band’i kas, hasiment’i redu, papia riba bisiña, djus di Lovers, awa di kranchi. Hombuuuu ta masha kos mi por menshoná.
Aunke nan tin chens di pasa tirabu pa hende robes, mi stima mi isla i mi no por warda pa introdusí mi frei Hulandes.
Check mi blog akinan & komparti esaki ku bo amigunan.


text:
E restaurant tabata jen di hende. Un grupo chikito de waitresses ta purba na sirbi tur e clientenan. Un famia di cuater tabata haci remarkenan bruto over di e servicio y e tata tabata keha e waitress. E waitress a rush bay y bin bek cu un teblachi cu e cumindanan. Riba e caminda bek pa e mesa e a laga un tayo cay y e tayo a kibra. Despues di mei minuut paralisa e waitress a cuminsa jora.
For di un mesa banda di e waitress un senjora a lanta y sin bisa nada e a brasa e waitress. E waitress a jora un rato riba su schouder y despues ruim op e tayonan. Ora e waitress a bolbe na mesa di e famia, e tata a pidi despensa y e waitress a smile.
Ta pret pa mira con accionnan simpel, manera duna un brasa, por saca e miho di hende, hasta den momentonan dificil. Pensa un rato…’Ken abo lo brasa awe?’ Mi ta sigur cu abo tambe sa topa cu situacionnan asina… y tin ora bo tin gana di hasi mescos cu e senjora… pero bo ta pensa: ‘Kico e hendenan rond lo pensa?’ No worry, djis sigi bo curason.
Ami a hasi esaki hopi biaha, den pleno supermercado of riba caya. Poco dia pasa un amigo a bisa mi : ‘mi por brasa bo, djis brasa bo…nada malo… mi ta sinti mi un poco mi so’. ‘Claro, mi a contest’e’… mi tin hende cu nos ta brasa otro masha dushi mes como nos ritual pa cuminda otro…djis brasa, niun intencion…ora hendenan wak nos stranjo, nos ta wak otro y bisa : ‘Nan no sa CON DUSHI un brasa ta!!!’
Oke e mundo mester ta podise mas hende cu ta brasa otro y djis comparti un tiki di nan calor humano…pensando riba ‘dia di San Valentin’…Ken abo lo brasa awe? Brasa bo casa…bo enamora…pero brasa tambe bo yiu, bo major, bo ruman, bo amiga/o di alma, bo colega, pero tambe djis brasa un hende cu bo ta kere cu por usa un bon brasa… awe…majan y cada dia di bo bida… bo lo smile…y hasi otro smile…y bo ta alegra un mundo cu ta di nos tur.


text:
Airbnb lo lansa hermentnan nobo pa examina usuarionan cu kier huur propiedad
(AP) - Airbnb ta bisa cu nan lo usa metodonan nobo pa detecta y blokia personanan cu kier usa e servicio di huur pa...
Ocean Cleanup ta saca prome 100,000 kg di plastic for di e Pacifico
(NLTimes) - The Ocean Cleanup Proyect a yega un logro importante siman pasa. Oficialmente nan a saca mas o menos 100,000 kilogram di desperdicio...
Steve Andreas ta lansa su videoclip di mas nobo ‚ÄúVamos pa Aruba‚ÄĚ
Dj y Productor renombra Steve Andreas ta lansa videoclip ‚ÄúVamos pa Aruba‚ÄĚ conhuntamente cu Artistanan Internacional Brazil 21, Electronika, y J.O. Un genero refrescante cu...
Daddy Yankee, Ivy Queen y Don Omar den a top di artistanan di miho...
E prestigioso revista di Rolling Stone a duna di conoce cu e 10 miho cancionnan di regeton ta ta di Daddy Yankee, Invy Queen...
Cardi B ta celebra cumplea√Īo di su yiu Wave cu un extravagante fiesta di...
Cardi B y Offset a duna di conoce cu nan a gasta un cantidad pa prome a√Īa di fiesta di nan yiu mas chikito.Cardi...
Daddy Yankee a pone un wela baila regueton den pleno esenario
(CiberCuba) - Daddy Yankee ta sigui den su gira “ la Ultima Vuelta “ na diferente cuidad di Merca y aunke cu o tabatin...
Personanan cu aplica pa posesion di arma na New York lo mester divulga tur...
(AP) ‚Äď Mirando cu e investigacionnan tocante e tiramentonan recien cada biaha ta trece dilanti mas y mas advertencia cu no a ser mira...
FDA ta adverti contra gummies ilegal di nicotina
(AP) ‚Äď Reguladornan federal riba diahuebs a publica un advertencia cu ta prome di su tipo na e creador di gummies di nicotina, bisando...
Musk ta purba calma preocupacionnan den reunion cu empleadonan di Twitter
(AP) - Den un movida cu no ta hopi usual den loke ta e adkisicion di Twitter di parti di e homber mas rico...
Don Omar ta haci un yamado na tur Cubano pa sali afo y protesta
(CiberCuba)- E King di e Kingnan a haci un anuncio riba su red social unda cu e la pone #CubaPaLaCalle, esaki a bira viral...


text:
Kralendijk- Daisy Coffie di Frakshon Coffie a presenta vários pregunta na BC pa loke ta trata e plan di desaryo di Bachelor’s Beach, òf playa Fòrni Kalki.
Coffie ta skibi den su karta ku den medionan di komunikashon sosial a sali un anunsio di parti di Kolegio Ehekutivo kaminda nan ta informá ku pronto lo kuminsá ku remodelashon di e playa. Esaki basá riba un diseño di un arkitekto lokal di algun aña pasá.
“Loke a hala mi atenshon ta ku e deklarashon ta papia di Gobièrnu i Partners sin a duna un splikashon adishonal riba esaki. Den komunidat pero tambe serka ami a lanta e pregunta ta ken ta e partnersnan ku huntu ku gobièrnu ta bai realisá e proyekto aki. Lo ta bon pa Kolegio Ehekutivo splika esaki mas detayadamente”, asina Coffie ta skibi.
Pregunta
Coffie a formulá bastante pregunta konkreto tokante e proyekto i, relatá na esei tambe tokante pregunta general di maneho di e playanan na Boneiru:
- Kua ta e maneho ku Kolegio Ehekutivo a stipulá pa ku remodelashon, renobashon di nos Playanan Públiko? Kolegio Ehekutivo por a fasilitá e maneho ei na Konseho Insular?
- Kolegio Ehekutivo por a menshoná e Playanan Públiko ku ta bin na remarke pa ehekushon di tal maneho?
- Kolegio Ehekutivo por a kompañá e maneho menshoná ku e presupuesto korespondiente di e aña aki i posiblemente di mas aña?
- Kolegio por a informá Konseho Insular ku si e Playanan ku tin a lo largu di nos kostanan kaminda tin konstrukshonnan privá ta aksesibel pa públiko? Si no ta asina pakiko esaki ta?
- Nos a tuma nota ku tin proyektonan kantu di kosta ku ta kobra pa hende sinta na Playa. Kolegio por a informá Konseho Insular si esaki tin un base legal?
- Pa loke ta e Playa konosí komo Fòrni Kalki (Bachelor’s Beach) kiko ta e maneho ku Kolegio Ehekutivo a stipulá pa uso públiko?
- Na ken Kolegio Ehekutivo ta referí ku e deklarashon “Gobièrnu i Partners” ora a anunsiá e proyekto di renobashon di Playa Fòrni Kalki (Bachelor’s Beach)?
- Kuantu e ehekushon di e Playa Fòrni Kalki lo kosta i kiko ta e kontribushon di e asina yamá “Partners” i ki derecho spesial a otorgá na e “Partnersnan” pa uso di e Playa dor di nan klientenan?
- Lo tin un destaho públiko pa ehekushon di e renobashon di Playa Fòrni Kalki o ta un “onderhandse gunning” ta bai tin?
- Si ta bai tin un “onderhandse gunning” ken ta e kompanianan ku a òf lo keda invitá pa entregá proposishon?
- Kolegio Ehekutivo lo pone e plan di renobashon di Fòrni Kalki pa públiko por entregá opheshon i ki dia por spera esaki?
- Ki plan tin a korto plaso pa e playa konosí komo “Te Amo Beach”?
Kritiko
Coffie, ku su preguntanan, ta vosiferá hopi inkietut ku tin ta biba den komunidat pa loke ta maneho di a playanan, pero tambe tokante motivashon pa drecha sierto playanan i otro no. Entre otro hopi hende ta puntra si tin akuerdo ku doñonan di proyektonan serka ku lo desaroyá e bich aki, e tambe si esaki ta bai afektá aksesibilidat di e bich konserní.


text:
Asamblea General ta e órgano mas haltu di 'Organización Latinoamericana y del Caribe de Entidades Fiscalizadoras Superiores (OLACEFS)' i ta tuma lugá un biaha pa aña. Na 2017, ofisina di Contraloría General di Repúblika di Paraguay a organisá e asamblea. Konforme e normanan, ta tene un reunion atministrativo promé ku e asamblea general.
E di 27 Asamblea General di OLACEFS a tuma lugá di djárason 4 te ku djabièrnè 6 di òktober 2017 ku partisipashon di kontralorianan di diferente pais, inkluso Kòrsou, komo tambe algun otro organisashon i entidat internashonal ku ta traha estrechamente ku e kontralorianan.
E temanan di karakter tékniko ku a keda tratá durante e Asamblea General tabata ‘Uso di análisis di big data den funshon di ouditoria’ i ‘Uso di performance audit pa evaluashon di e metanan di desaroyo duradero’. Pa Kontraloria General di Kòrsou, e evento akí tabata un bon chèns pa papia riba e temanan akí ku e otro kontralorianan, evaluá e progreso ku e diferente komunidatnan na nivel regional i mundial ta alkansando i fiha kua ta e akshonnan ku lo bai tuma den futuro.


text:
Jaido “Dikon bo’n ke wak mi bon?”
Despues di ‘Speed’ Jaido ta sigui prominente den urban scene. Algun siman pasá e kantante a lansa un videoclip titulá ‘Dikon?’ kual produkshon a hala hopi atenshon pa su kalidat i konsepto. Jaido ta figurá den un esena estilo Dubai pa interpretá e piesa kombinashon trap i moomba-samba. E videoclip a generá 104,896 views riba Youtube den su promé 2 simannan i ta wòrdu bon solisitá den programanan urban.
Resientemente ‘Speed’ a alkansá 243, 560 views -den su promé luna. E track ‘Dikon?’ ta mas un pregunta riba motibu pa tantu envidia i yalusí entre hende. Parti di e letranan ta bisa, ‘Dikon bo’n ke wak mi bon?’. E video-clip bou di direkshon di Greyan Studios ta mustra un otro nivel di produkshon, na unda ta kreativo i ta produsí videoclip ku konseptonan internashonal, pero na nos mes pais. Decoded ta pendiente pa algun proyekto interesante próksimamente ku presentashon di artistanan na Hulanda. Por sigui Jaido riba instagram i snapchat @jaidorick. Fanatikonan por mira e videoclip riba e Youtube Channel @decodedofficial òf solisitá e track na nan radio preferí. Ademas, por stream riba ITunes, Spotify, Google Play i Apple Music.


text:
Señor ta mi lus y salbacion den ken lo mi tin temor
Señor ta e fortalesa di mi bida di ken lo mi tin miedo
Salmo 27:1
Cu inmenso dolor na nos curason pero conforme cu boluntad di Dios, nos ta anuncia fayecimento di:
Magdalena Edwina Geerman-Wouters
Mihor conoci como: “Dina”
*13-10-1945 – †22-06-2022
Na nomber di su:
Casa: Hilario “Lay” Geerman
Yuinan: Mary, Vicente Garcia y Famia
Gaudy Geerman
Gaudylynn Geerman
Ruman nan: Vda. Annie Wouters-Wouters
Fihno Wouters
Andres, Rita Wouters-Peña y famia
Mirtha, Vale Cuba-Wouters y famia
Edgar “Cado” Wouters y famia
Vda. Vivian Maduro-Wouters y yui
Cislyn y Tico Vrolijk-Wouters y famia
Nieto y Nieta nan: Aaron, Sairon, Shinelty, Alysia, Tyron, Tyrell, Dimitri
Omo: Rosindo “Chin” Frolijk y famia
Swa y Cuña: Vda. Rosie “Chida” Wouters-Ridderstap
Vdo. Richard de Haak y famia
Vda. Leny Wouters-Blom y famia
Subrina y Subrino nan: Sharon “Jenny” Wouters y famia
Sharline “Jasmine” Wouters y famia
Daniela Wouters
Lee-Ann Cuba y famia
Jean-Pierre Wouters y famia
Jilliann v/d Biezen-Cuba y famia
Jonathan Wouters y famia
Melanie Vrolijk y famia
Jason Wouters y famia
Joel Wouters y famia
Jasley Franca-Wouters y famia
Dinah Wouters
Jezer Maduro
Su ayudante: Sadira “Didi” y Sigfried Pisas-Pieter.
Primo y prima nan y su iha nan
Ta invita demas famia, bisiña, amigonan y conocirnan, pa e Acto di Entiero cual lo tuma lugar Diamars 28 di Juni 2022 for di 2’or pa 4’or di atardi na Adpatres Funeral Home and Crematorium y despues lo sali pa Santana di Gobierno na Zeewijk.
Nos disculpa si den nos tristesa nos por a lubida un of otro famia.
Despues di entiero nos no lo ricibi bishita di condolencia na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecida.


text:
E situacion actual di ‘shelter in place’ y ‘toque de queda’ como prevencion di aumento di infeccion di COVID-19 por pone hopi presion ariba relacionnan existente. Y ainda nos no ta papiando di e parehanan di cual ambos of un di nan a perde trabou of cu ta envolvi den violencia domestico.
E situacion diario na unda ambos of un di dos tawata pasa un minimo di 8 ora pafo di cas, socialisando cu coleganan of pasando tempo cu famia y amistadnan ya practicamente no ta existi, pa un temporada indefini. Esaki ta pone cu hendenan ta bay focus ariba social media, pa por sali for di e monotonia di bida diario. Combersacionnan personal y group chats via WhatsApp ta na ordo di dia, y awor mas cu nunca. Facebook ta ‘red hot’, y hopi ta haci uzo di diferente forma di video calling pa por comunica cu nan famia, coleganan of amistadnan.
….bon comunicacion semper mester ta un prioridad si bo kier tin un relacion solido y duradero.”
Pero awor, con ta para cu e comunicacion den relacion di pareha? For di e pio situacion kisas por surgi e miho oportunidad pa drecha comunicacion y fortifica e lasonan di pareha. Hopi di nos ta menos druk, cu mas tempo pa dedica na combersacionnan di pareha. Corda cu un bon comunicacion semper mester ta un prioridad si bo kier tin un relacion solido y duradero. Hopi ta esnan cu ta pensa cu lo ta dificil pa convivi henter dia, 24/7 cu e pareha den cas. Por wak esaki na e tantisimo jokenan ariba Facebook. Pero net awor cu bo ta practicamente bo so, sin e libertad pa bishita famia, amigonan y coleganan, ta bon pa realisa riba ken eigenlijk bo por depende. Como pareha ta importante pa realisa cu boso ta un team. Y ta net den un situacion asina bo lo bay ripara esaki mas aun, ya cu un mester colabora cu otro pa hunto por sostene e hogar. Conhuntamente mester haci palabracionnan y haya maneranan creativo pa adapta na e sistema nobo. Pues, for di e situacion precario aki, por surgi tambe un ‘bonding’ nobo di pareha, un compromiso nobo cu ta fortifica e lasonan existente, cu kisas door di falta di atencion pa esaki, a bira zwak.
Con pa compronde bo pareha miho? Pone bo mes den su luga:
Compronde cu p’e tambe ta dificil e situacion actual di no tin acceso na bishita cu famia y no por bay trabou pa topa y socialisa cu coleganan y amistadnan y cu esaki por causa cu e ta sinti’e down na cierto momentonan.
Compronde cu e tambe por tin frustracion cu e situacion actual na unda e no tin libertad pa por practica su deporte of hobbynan faborito, door di e restriccionnan necesario pa preveni plamamento di e virus.
Como pareha ta importante pa duna otro e espacio pa desahoga sin husga of tum’e personal.”
Compronde cu p’e tambe bida a cambia drasticamente, sin un fecha fiho caminda tur cos lo bolbe na normalidad.
Compronde cu den dje tambe por reina incertidumbre, preocupacion y kisas hasta momentonan di panico ora e puntra su mes, con e economia lo bay sobrebibi e klap aki, y si a lo largo lo tin suficiente placa pa paga debenan of – pio ainda – pa sigui tin un dak ariba cabes y cuminda ariba mesa.
Compronde pues, cu mescos cu’bo y tur otro hende, e por ta den un periodo dificil na unda su reaccionnan hopi bes no tin di haber cu’bo, pero cu frustracion y preocupacionnan propio. Como pareha ta importante pa duna otro e espacio pa desahoga sin husga of tum’e personal. Tambe ta importante pa duna cada un “me-time”, pues espacio pa por ta su so y ocupa su mes cu cosnan cu e ta gusta haci.
….ta importante pa duna cada un “me-time”, pues espacio pa por ta su so y ocupa su mes cu cosnan cu e ta gusta haci.”
Ta hopi importante pa no pone presion innecesario ariba otro na e momentonan aki, sino keda flexibel pa cambionan den boso sistema di haci cosnan. Si ela falta di haci algo den cas, cu relativamente no ta algo importante, let it go – pa e momento aki – y focus ariba tur e cosnan bon cu si e ta haci.
Coopera pa mantene harmonia y haci e estadia den e hogar uno mas placentero posibel. Bin cu ideanan creativo pa ‘date’ bo pareha na cas: cushina hunto, organisa bo mesun wine & cheese party pa dos, hunga weganan di mesa, planea un ‘sexy date night’ na unda boso ta bay purba cosnan nobo (uza bo imaginacion of YouTube pa ideanan innovativo) y disfruta di e tantisimo pelicula y serienan cu bo kier a wak riba Netflix. Awor boso tin menos pura y mas tempo pa pasa hunto. Percura pa uza boso tempo hunto pa combersacionnan mas profundo, y pa comparti ideanan y planes, aunke esakinan por lo pronto no lo por wordo concretisa. Esaki ta duna inspiracion y speransa pa futuro.
Y por ultimo: Keda cu e conviccion cu hunto boso ta mas fuerte, y mantene e fe cu nos lo sali for di e situacion dificil aki, un dia of otro.


text: Diamars anochi a drenta informe di un accidente cu hende herida riba e cura pazuid di Hyatt Place pariba di airport na Mahuma, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un Hyundai Accent coriendo cu velocidad halto a perde control y a bay den banda dal riba e pilar den skina di muraya di e cura di e hotel. E impacto tabata basta fuerte cu tanto e chauffeur como e ocupante a resulta herida. Na yegada di e 2 ambulansnan nan a atende e victimanan y a transporta nan pa hospital.


text:
Servicio di 5 strea ta cuminsa cu cada empleado. Den e era di globalisacion caminda turismo ta hopi competitivo, persentado retonan pa genera y manetene entrada, servicio ta bira e clave.
Empleadonan mester por tin e habilidad pa interactua y conecta cu tur huesped pa surpasa expectativanan na momento di eherece nan trabou diario den un hotel of restaurant.
Pa por yega na servicio excepcional ta rekeri di capacitacion di e hende y no mester mira esaki como un gasto pero mas como un inversion. Fuera di esey programanan di capacitacion mester ta di un nivel di calidad halto cu ta brinda retorno di e inversion pa tur esnan envolvi. Estadisticanan tambe ta prueba cu huespednan exigente di awendia ta premia servicio excepcional cu lealtad y nan disponibilidad pa gasta mas na un producto.
Recientemente, Colegio EPI unidad Hospitalidad y Turismo, designa como e Global Academic Partner (GAP) official pa e American Hotel and Lodging Educational Institute (AHLEI), a completa e programa di certificacion titula Guest Service Gold®. Esaki a tuma lugar na Playa Linda Beach Resort, un di e promer hotelnan na Aruba cu a mira e valor y importancia den brinda nan empleadonan un programa di certificacion di calidad y reconoci mundialmente cu ta ekipa cada un cu e tools necesario pa keda competitivo y brinda servicio di excelencia na e hotel. E training y certificacon a tuma lugar den e luna di November 2017 y facilita door di Sr. Rishi Ramsoondar, Certified Hosptitality Educator di AHLEI. Na final di e proceso di certificacion y completando nan examen, 10 empleado a ricibi nan reconocimento como Guest Service Professional. Esakinan ta: Aixa Albertus, Sebastian Cardenas, Solange Croes, Jacobo de Mey, Roland Hermosen, Diandra Kerpens, Aida Marquez, Unberto Schmidt, Shaquille Simmons, Mario Tromp. Cada un a ricibi nan certificado y tambe nan pin oficial otorga door di AHLEI.
Di e forma aki tambe Colegio EPI unidad Hospitalidad y Turismo, como un institucion di educacion pa bida largo ta mustra su compromiso cu e industria di turismo na Aruba door di contribui na sigui eleva e calidad di servicio y producto . Programanan di certificacion mundialmente reconoci di e American Hotel Lodging Educational Institute (AHLEI) por wordo ofreci na tur nivel den hotel y restaurant aki na Aruba. Pa mas informacion tocante e portafolio extenso di programanan di certificacion di AHLEI na Aruba por tuma contacto cu Vanessa Loefstop of Ryan Maduro, di Colegio EPI Hospitalidad y Turismo na 5258781.


text:
Cuerpo Policial ta informa
3.08 pm central di polis ta wordo notifica di un atraco cu a caba di tuma lugar na You Kang Foodmart situa den Alablancastraat.
Ta manda un patruya di biaha y na unda na su yegada por a bin compronde cu un rato prome un atraco a tuma lugar. Ta trata di 1 hende homber bisti den un coverall, cara tapa y cu arma di candela den man a drenta e minimarket y a exigi tur placa.
Atraco Team a presenta na e sitio pa haci nan investigacion. Tambe polis technico a yega y slachtofferhulp.
Cuerpo Policial ta pidi un biaha mas esnan cu tin informacion jama e tiplijjn di polis cu ta 11141. Bo ta garantisa di keda anonimo


text:
Un analisis di dr Rene Rosalia riba 50 aña di desaroyo musical
Den e aula di Universidad di Aruba, Fundacion Mi Cutisa a organisa un charla riba e trayectoria musical di Rignald ‘Doble R’ Recordino. E charla a wordo duna pa dr. Rene Rosalia kende como un antropologo na hermana isla Corsou a investiga e trayectoria musical di Doble R. Durante e presentacion dr. Rosalia a splica riba e nificacion di e trabao musical y balor literario di Rignald Recordino su cancionnan.
Cantica cu contenido y sabiduria popular
Den su trayectoria ‘Doble R’ a produci mas di 500 composicion. Den cada cantica un cuenta cu ta conta riba aspectonan social di nos sociedad, ta haya bida y ta sirbi di enseñansa popular. Asina por aprecia un variedad grandi di cantica dedica na e hende muhe, di cual e cantica ‘Ta muhe ta manda mundo’ ta uno hopi popular. ‘Shell Wel Wel’ ta un otro cantica popular cu ta conta riba e yegada, estadia y despedida di refineria Shell na Corsou y ta mustra riba e abusonan haci y nan efecto riba e Pueblo di Corsou. E cantica ‘Tula Warda’ tambe ta uno cu e mensahe pa nos ta consciente di nos balor como Pueblo y pa nos no sinta bringa otro. Tin e cantica ‘Redologia’ tambe cu e mensahe ta pa tur hende keda leu di redo. Den hopi cantica sr. Recordino ta manda e mensahe di sabiduria cu Rey Salomon a laga atras. E aña aki Rignald Recordino mes ta publica un buki di su historia musical cu e letranan di tur composicion cu ela publica.
Recordino ta siña nos aprecia Papiamento
Cu su piesanan sr. Recordino a siña nos aprecia e uzo di nos idioma natal Papiamento y mantene e interes den locual ta nos custumbernan. Den su obra ‘Esta un dushi lenga,’ Recordino ta describi Papiamento como un idioma creol cu ta hopi interesante, excitante, potente, suave, dushi, bunita, tonal, ritmico, poetico, humoristico, romantico, dramatico, facil, agradabel, flexibel, apreciabel y cu un gramatica logico, moderno y facilito. Papiamento ta completo y pesey ta bale la pena pa nos cuid’e y ta orguyoso semper di nos lenga materna.
Ta gradici Fundacion Mi Cutisa pa nan aporta na conocimento popular
Minister Maduro ta gradici Fundacion Mi Cutisa pa a organisa e tremendo charla aki unda e fundacion ta aporta na e conocimento popular di nos Pueblo. E musica y e historia tras di cada cantica di ‘Doble R’ ta algo unico y ta bale la pena pa wordo conta. Masha danki Fundacion Mi Cutisa y dr. Rosalia pa laga Aruba haya sa mas di e artista, genio literario y musical Rignald Recordino cu ta deleita nos cu su obra nan musical sin igual.


text:
E oumento drástiko di petishon pa artikulonan pa hobennan kuminsá aña eskolar ta ilustrá e pobresa ku tin na Kòrsou. Sentro pa Edukashon i Guia Edukashon (SIGE), ta konstatá ku último añanan e petishon pa sosten den forma di artikulonan di skol a subi barbaramente.
E aña aki pa di shete biá SIGE, a entrega algun shen tas ku artikulo di skol. Asina Eveline Blijden, guiadó eksterno di SIGE ta splika. E kontenido dje tas ta konsistí di entre otro un gùm, sleiper i skèr. Skrift, geodriehoek i passer. E mayornan mes mester kumpra unifòrm, loke por kosta mas ku shen florin. Lamentabelmente no por yuda tur mucha.
Mientras ku e nesesidat ta oumentá, e forsa di komunidat pa kontribuí na e proyekto a baha. Debi na e situashon ekonomiko riba nos isla e buzònnan di kolekta i kaha pa yena artikulonan di skol a regresá bashí.
Na komienso di kada aña eskolar nobo, tin basta mucha ku no por disponé di artikulonan di skol, asina Eveline Blijden ta konfirmá. E ta bisa tambe kiko esaki por nifiká pa e mucha.
Eveline Blijden (SIGE) tokante e kolekta anual
“Nos a risibi petishon via yamadanan di telefòn, ku nos no por a kumpli ku ne”. E aña aki e fundashon no por yuda mas ku 625 hoben.
Pa su operashonal dje organisashon SIGE ta risibi supsidio di gobièrnu. Pero pa e proyekto spesifiko pa yuda ku artikulonan di skol, SIGE ta traha finansieramente independiente. Eveline Blijden ta splika kon e proyekto ta hinká den otro.
Eveline Blijden (SIGE): ‘Ta hasi dolor ku no por yuda tur mucha den nesesidat’
E perspektivanan finansiero pa otro aña ainda ta insegur. Ta pesei SIGE no sa eksáktamente kuantu hoben por yuda otro aña. “Nos lo purba pa tòg via di otro manera yega na e artíkulonan di skol. Nos ta spera di por yuda mininalmente 700 alumno.”


text:
Net prome cu Thashaina bolbe Merca unda e lo sigui continua cu su estudio y deporte di bowling e lo hiba un preparacion cortico unda e lo traha riba e parti di tecnica y consistencia di e wega, movecion di bala y entrenamento mental. Mester bisa cu e entrenamentonan ta inicia di mainta te atardi laat. E campo di entrenamento di Kegel Training Center na Orlando, Florida sigur no ta uno desconoci, atleta di paisnan rond mundo ta haci uzo di e facilidad, e mayoria como un bon preparacion pa un temporada largo di bowling nan dilanti.
Un danki sigur na Lotto, e Loteria di Aruba pa medio di Comision di Subsidio cu a subsidia e biaha di e atleta Thashaina Seraus por atende e campo di entrenamento na Kegel Training Center na Orlando, Florida.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
IBiSA ta informa: Den conexion cu Dia Mundial sin Tabaco
ORANJESTAD (AAN): Pa por haci actividad fisico riba un bon nivel, bo curason, pulmon y musculo mester di sanger cu hopi oxigeno (oxygen/zuurstof). Ora bo ta inhala huma di tabaco, tin un substancia malo den e huma cu ta pega na e celnan cora di bo sanger.
Resultado di esaki ta cu bo sanger por carga menos oxigeno pa e musculonan y otro parti di e curpa. Esaki ta causa tambe cu e acido lactico (lactic acid/melkzuur) cu bo musculonan ta produci durante di actividad fisico ta subi door cu e sanger no tin suficiente espacio pa hib’e pa wordo saca for di e curpa. Acido lactico ta pone e musculonan sinti cansa, kima y stijf despues di actividad fisico. P’esey ora bo ta un humado, actividad fisico y deporte ta sinti mas pisa y bo ta cansa mas lihe. No ta solamente actividad fisico y deporte ta sinti mas pisa sino e actividadnan di tur dia manera p.e. subi trapi of cana un distancia bay auto of den supermercado.
Investigacion a mustra tambe cu persona cu ta huma ta yega na su limite di cansancio mas lihe cu un persona cu no ta huma. Ademas nan no por core mesun leu of duro.
Hopi hende ta kere cu humamento ta causa inflamacion solamente den e pulmonan. Humamento ta afecta bo wesonan y ‘joints’ tambe, strobando bo movecion y bo actividad fisico.
Bo kier ta mas fit y hiba un bida mas activo, saludabel y energetico? No huma of laga humamento un banda y goza di e beneficionan cu actividad fisico y deporte ta trece pa bo curpa y mente!


text:
ORANJESTAD (AAN) – E lider di Partido MAS, Marisol Lopez-Tromp, na salida di su audiencia cu Gobernador, a duna prensa un declaracion.
Lopez-Tromp a expresa cu ta sinti su mes hopi orguyoso, satisfecho, contento y gradici na tur e votadornan cu a deposita nan confianza den Partido MAS, su candidatonan y particularmente e resultado personal cual cantidad di voto ta 4.191 voto, cu pa su persona ta un adelanto grandi y un gran sosten pa e partido cu e ta lidera.
Lopez-Tromp a comenta cu den audiencia cu Gobernador, nan tabata tin un combersacion tocante e resultado di eleccion. El a subraya cu pa MAS, e cantidad di votonan ricibi sigur ta un señal cu pueblo kier un cambio. Nan ta votonan no tradicional unda e partido a crece. El a bisa cu cinco partido tin cu a haya asiento, y e partidonan tradicional cada un a bay atras, y e partidonan chikito, si por yame asina, cada un a bay dilanti.
MAS a bay dilanti grandemente, y pueblo a duna nan un señal di dos asiento, den un tempo asina cortico, cu e ta considera insolito pasobra e partido a wordo traspasa dia 22 di April, y den dos siman a traha e lista di candidato. Hopi hende y prensa a puntre pakico un lista di siete candidato so, y para dilanti di Gabinete di Gobenador el a bisa cu no ta bay pa e cantidad sino pa e calidad. Tampoco nan a traha cu material pasobra nan a tende cuenta cu tin un pandemia ainda. Pues un campaña diferente cu e mensahe di e partido, y hopi hende a bisa cu MAS tabata keto, pero nan tabata trahando duro.
Lopez- Tromp a señala cu e tempo nos dilanti tin hopi decision cu mester wordo tuma, cu ta mara na, por ehemplo e Landspakket, y esaki ta bay conta pa tur partido.


text:
Álfabèt siríliko
E álfabèt siríliko[1] (na búlgaro i masedoniano: kиpилицa, na ruso: kиpиллицa, na ukraniano: kиpилиця, na bielorusiano: kipылiцa; na servio: ћиpилицa) ta un skritura alfabétiko foi kual den kurso di siglonan a surgi un kantidat di álfabèt pa uso den diferente idioma. E ta un álfabèt bikamaral di trinta lèter, kreá fin di siglo nuebe den imperio búlgaro (e aktual Nort Macedonia), pa e disípulonan di pader Cyrille òf posibelmente Clément d'Ohrid (e prome obispo di e iglesia ortodokso di Bulgaria) i ta basá riba e álfabèt griego i glagolítiko.
Ainda na komienso di siglo 21 ta usa e álfabèt siríliko den un kantidat di idioma slaviko, entre otro búlgaro, masedoniano, montenegrino, servio, ukraniano, ruso i bieloruso. Bou influensia ruso e ta komun tambe den hopi idioma ku no ta idioma slaviko manera kazachs, kirguis, tatar (idioma turko), tajikistano, mongoles inkluso hopi otro idioma chikitu. Te 1859 e tabata e skritura di e idioma rumano i den e antiguo Moldavia tabata skirbi e idioma moldaviano (un dialekto rumano) ku un álfabèt siríliko.


text:
$ 0,00 O.B Excl.
Fls 0.00
Jan Everaerts
Pako, e makaku baldadi
Pako tabata un makaku kurpa chikí, di mas o ménos un mei meter. Riba un dia mi tabata serka mi wela sintá den adrei patras. Mi wela den su stul di zoya dilanti di e bentana ku ta habri pa kurá, kaminda e tabatin un bon bista riba Pako den su palu, Tan Chita tambe sintá ei ta gosa di su kòp’i kòfi ku su pida suk’i klenku banda di dje.
Den esei mi wela a dal un gritu: ‘Luisita, Pako ta lòs! Mi no ta mir’é mas den e palu, anto Chichi no ta na kas.’ ‘Ban, ban skonde den kamber’, Tan Chita a kontestá anshá.
Shon Kalu, e pushi lèrdu
Shon Kalu a krese bira un pushi mashá grandi, gordo. Su kabes tabata bastante grandi tambe. Henter dia e tabata drumi rèk kurpa den balkon patras ta ronka satisfecho den solo. Mashá floho mes Shon Kalu tabata. Ni pa grasia e no ta muf su kurpa kohe ún raton. I komo Shon Kalu a pasa floho bai, ta lèrdu e ta, pasobra ora un hende òf bestia ta dje floho ei ku e no ke ni muf su kurpa, nan ta yam’é lèrdu.


text:
DS LOVE TALK BLOG: Ideanan Creativo Pa Valentinesday
Updated: Apr 21
Tin hende sa bisa: “tur dia mester ta Valentinesday” y / of “Valentinesday ta un dia netamente commercial”. En berdad, comercio usualmente ta gana bon placa cu Valentinesday y nan ta prepara tambe specialmente pa esey. E realidad ta, sin embargo, cu Valentinesday ta locual e ta pa abo y bo pareha, locual boso escohe pa hasi of no hasi. Opinionnan di tercera personanan ta irrelevante ora ta trata di dicidi si boso ta celebra, y con boso ta celebra. Tur hende tin diferente opinion tocante esaki y tambe diferente budget. Pero en todo caso: It’s the thought that counts.
Aki ta sigui algun idea pa un celebracion di Valentinesday super romantico:
Wine Tasting for Two
Check cu bo Wine Bar preferi si nan tin un deal pa Valentinesday of nan por prepara algo special pa boso dos. Hopi hosts ta willing pa go out of their way pa nan guestnan, principalmente si ta pa un celebracion romantico. Si bo tin un idea, propone esaki y wak con bo por organiza un anochi inolvidabel pa boso dos.
Restaurant on the beach
Aruba tin hopi opcion di restaurant ariba beach. Make sure cu bo tey net prome cu solo baha. E idea ta pa ‘feast your senses’ disfrutando di un dinner super romantico. Eye contact, flirting y cariciando bo pianan den santo, cu e bunita bista y zonido di lama den background.
Spa Day
Couples massage…anyone? Esaki ta un bon chance pa boso disfruta hunto den un atmosfera relahante. Nos tur mester di relahamento y un full- of half- spa day ta un opcion excelente pa celebra y na mesun momento, reconecta.
Off the island
Off the island no solamente kiermeen bai un cruise den medio oriente of bula bai otro banda di mundo. Claro cu si esaki ta den bo posibilidadnan, e lo ta un excelente opcion tambe. Pero wak mas cerca, na Aruba mes nos tin islanan priva unda bo por ‘get away’ pa un dia completo y pasa tempo hunto. Nos hermana islanan tambe ta ofrese opcionnan pa ‘quick getaways’.
Dinner & Movie at home
Kizas ta bo budget of bo smaak personal, pero un dinner na cas acompaña pa un bon pelicula tambe ta un manera excelente pa celebra Valentinesday. Make sure pa regla hende pa wak pa e jiunan (den caso cu esaki ta aplicable) y prepara boso cuminda favorito, por opta pa cushina hunto of huur un servicio di chef. Agrega un bon dessert, biña y bela y ‘dress up’ of keda den bo onesie y disfruta hunto di manera relaha.
Surprise Hotel Stay
Hiba bo pareha “restaurant” y en vez of despues di esey, sorprende bo pareha cu un anochi of weekend den un hotel. Check in y prepara tur cos di antemano den e camber pa e yegada sorpresa. Inclui p.e. petalo di rosa riba vloer y cama, champaña y chocolate covered strawberries.
Moonlight Picnic
Enjoy un anochi hunto den naturalesa, si no tin luna pa wak, hopi probablemente lo tin strea, pues, e lo bai ta un anochi bunita y inolvidable. Make sure cu ta un caminda safe y pa bo hiba tur locual ta necesario pa boso por ta comfortable y por sinta come y comparti. Beach semper ta un opcion na Aruba, pero pa esnan cu kier disfruta di naturalesa y no kier bai demasiado leu, park tambe ta un opcion.
Erotic Night
Sea ta na cas, na hotel of otro lugar priva, uza bo creatividad. Baña hunto, caricia y massage otro, bisti un kostuum y hasi un ‘role play’ of un striptease inespera cu lo sende e chispa. Hasi uzo di bo imaginacion pa crea un anochi sexy y romantico pabo y bo pareha.
Pa mas idea di kiko por haci pa 'spice up' check out nos After Dark Series den e videos section di DS Love Coach.
Valentinesday ta un biaha pa anja. Pero ta importante pa nunca stop di sorprende bo pareha y trate manera e persona special cu e ta pabo.


text: KRALENDIJK – Hermana isla Kòrsou i Aruba a vota pro pa mantené nan propio moneda, esta e florin. Kada isla tin nan propio moneda ku ta e florin, loke ántes tabata e kaso na Boneiru, sinembargo Boneiru awor ta hasi uso di dòler merikano. Resientemente a hasi un investigashon, di parti di “Adviesbureau Linkels & Partners”, pa medio di Internèt. Por a hasi uso pa vota sea pa moneda florin òf un otro, entre otro dòler merikano. Gran parti di komunidat di Aruba i Kòrsou no ke tuma despedida di nan florin. Na Kòrsou a partisipá 1338 voto ku a reakshon i na Aruba 955. Un total di 67 porshento ta e kaso di esnan ku na Aruba ta deseá pa mantené e florin. Na Kòrsou un kantidat di 55 porshento di hende a proponé pa keda ku nan florin, i no kambi’é pa nada otro. E motibu ku no ke hasi kambio pa e moneda florin, ta e miedu pa preis subi, debí na e kambio, loke mayoria bes ta sosodé.


text:
DJARASON ULTIMO FECHA 11 DI AUGUSTUS 2021 PARTIDO NR 37 DI E KAMPIONATO BALIDO PA FFB A BAI ENTRE VESPO I ESTRELLAS.
UN PARTIDO KU A MIRA UN TOTAL DI 2 GOL.
UN PARTIDO KU A KUMINSA TRANKIL AMBOS EKIPO BUSKANDO E GOL PA BAI ARIBA I KU TA E KANDELANAN DI RINCON KU TA VESPO TA HABRI E SCORE NA DI 43 MIN DI E PARTIDO KU GOL DI JAMESON PIARD.
1-0 TA E SCORE KU E PARTIDO A BAI SOSEGA KU NE.
DEN DI DOS MITAR ESTRELLAS KU NO KER KEDA TRAS TA BUSKANDO E GOL I NA DI 53 MIN TA EMPATA E PARTIDO 1-1 KU GOL DI JAVIER MARTHA .
AMBOS EKIPO BUSKANDO E GOL DI VIKTORIA PERO TA KEDA KORTIKU KU UN EMPATE.
SCORE FINAL 1-1
E REFRI KU A DIRIGI E PARTIDO: ASHIER MARTINES.
UN TOTAL DI 444 HENDE A PAGA PA MIRA E PARTIDO.
319 ADULTO
90 MUCHA
35 60+
UN DANKI NA E FANATIKADA KU A PAGA PA MIRA E PARTIDO.


text:
ORANJESTAD: Arubaanse Voetbal Bond (AVB) a ricibi un invitacion di Koninklijke Nederlandse Voetbalbond (KNVB) pa un curso elite special pa coachnan di seleccion, cu ta tuma luga na Corsou. AVB a manda 6 coach, cu lo ricibi guia y entrenamiento special.
KNVB ta brinda e curso aki uzando expertonan Piet de Jong y Johan Neeskens, kendenan ta coachnan hopi conoci y cu un trayectoria largo. E curso aki ta pa coachnan elite di Boneiro, Corsou, St. Maarten y Aruba. Coachnan cu ta atende cu seleccion di e paisnan. E coachnan di Aruba cu ta participa na e curso aki ta Glen Sambo, Elvis Albertus, Ronald Gomes, Marvic Bermudez, Leo Garcia y David Abdul.
David Abdul, coordinador di AVB, a indica cu algun punto cu nan ta bay siña ta con pa analisa wega, tocante scouting, e parti fisico, parti tactica y hopi mas. E curso ta hopi grandi y interesante.
Pa 10 dia largo e coachnan lo ricibi e curso aki. Normalmente un curso ta dura 2 pa 3 dia. Mirando e programa con esaki ta hinca den otro, e ta uno hopi intensivo. Nan lo ricibi e curso desde 8:00am te cu 10:00pm.
Di e forma aki AVB ta sigui aporta na miho preparacion y educacion di nos entrenadonan local. Por mira claramente cu e contactonan y bon relacion internacional cu partnernan di AVB ta traduci nan mes den oportunidadnan unico pa nos futbol local.


text:
Diamars dia 12 di juli binidero ta e gran dia pa esunnan cu a sobresali den nan estudio pa aña escolar 2021-2022. Riba e dia aki Comision di Student Awards di Women’s Club of Aruba lo honra e miho graduado di VWO; HAVO; ISA; IBERO American High School; MAVO; Colegio EPI (4 unit); EPB (3 niveau); SPO; HAVO di Anochi (Avond HAVO) y MAVO di Anochi (Avond MAVO).
E dia tan spera aki ta hopi importante p’e graduadonan, ya cu lo honra nan pa a traha duro cu hopi esfuerso y dedicacion pa nan estudio durante un temporada di hopi reto.
Comision di Student Awards ta haci un apelacion na directiva di tur e scolnan ariba menciona pa manda resultado di e miho graduado di e prome periodo (Tijdvak 1) mas pronto posibel pa por caba cu tur e preparacionnan necesario. Si acaso directiva di scol no a haya e carta via e-mail of pa cualkier otro informacion por tuma contacto libremente cu Marva Solagnier: 5933076 (resultado y evaluacion), Mary Droogh: 5948356 (asunto di graduadonan) of chairman Milagros Posner: 7332020 (asuntonan general).
Alabes Women’s Club of Aruba kier a haci uzo di e oportunidad aki pa felicita di curason tur studiante cu a pasa un of otro examen cu exito. Pabien!


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Ergilio Hato. Riba djabièrnè tabata e ekipo di Scherpenheuvel ku a topa ku Victory Boys. Akinan ambos ekipo a bai kas ku un punto despues ku e partido a finalisá ku un empate na 0 gol.
Riba djasabra e kampionato a kontinuá ku dos partido. Den e promé partido tabata Jong Holland ku a enfrentá e ekipo di Centro Dominguito. Akinan tabata Centro Dominguito ku a derota Jong Holland ku skor di 2-0. Pa Centro Dominguito ambos gol a keda anotá pa Norvianel Naar.
Den e di dos partido di djasabra tabata Centro Barber ku a enfrentá UNDEBA. Akinan tabata Centro Barber ku a logra e viktoria, ganando di UNDEBA ku skor di 3-1. Pa Centro Barber e golnan a keda anotá pa Ruwensley Girigorie, Zjurdiene Laken i Mirco Colina Jr. Pa UNDEBA e úniko gol a keda anotá pa Alejandro Araujo.
E kampionato a kontinuá djadumingu ku dos partido. Den e promé partido tabata Jong Colombia kontra Sithoc. Akinan tabata Sithoc ku a derota Jong Colombia ku skor di 2-1. Pa Sithoc e golnan a keda anotá pa Dudley Haddocks i Jason Inecia. E úniko di Jong Colombia a keda anotá pa Gildemar Fernando.
Den e di dos partido tabata Hubentut Fortuna ku a topa ku SUBT. Akinan tabata Hubentut Fortuna ku a logra e tres puntonan, derotando SUBT ku skor di 1-0. E gol di Hubentut Fortuna a keda anotá pa Luis Fruto Miranda.


text:
Prèis di berdura y fruta ta sigui subi
No tin muchu kambio riba e tabla di posishon di e proyekto komparashon di prèis. Warehouse ta keda esun di mas barata y Beyond minimarket, un toko di bario, esun di mas karu. Sí por nota ku e diferenshanan den prèis di e supermerkadonan poko poko ta birando mas chikí. Si den luna di ougustus 2018 e diferensha entre esun mas karu y esun mas barata tabata 40%, den luna di yüli 2019 esaki a baha te ku 27%.
Apesar di esei tòg ta keda eksistí diferenshanan grandi di prèis ku ta inèksplikabel. Por ehèmpel: un saku di té marka Lipton ta kosta na Rincon City 5 sèn y na Jia Xing y Zung Kong 10 sèn. Dos biaha mas karu. Papa marka Quaker na Rincon City y Liang Xiang ta kosta $ 8,00 pa kilo. Na Zung Kong y New World esaki ta 27% mas karu. Konsumidónan ku no ta preokupá pa marka di un produkto ta sali muchu mas barata. E papa di mas barata no ta kosta mas ku $ 2.00 pa kilo na van den Tweel y Warehouse.
Ku otro palabra, e konsumidó konsiente di prèis, por spar hopi. Ku e proyekto di komparashon di prèis aki, Unkobon y Fundashon Tienda pa Konsumidó kier konsientisá e konsumidó aki na Boneiru kon presupuestá y gasta menos pa produktonan básiko. Den e proyekto aki Unkobon y FtpKB taq traha huntu ku EZK, RCN y Sage BV.
Riba e website www.Unkobon.org e konsumidó por mira e resultado di e komparashon di prèis y tambe un bista total di tur e prèisnan y tambe informashon di e supermerkadonan ku ta partisipá. Riba e “spreadsheet” por mira detaye di tur e prèisnan. Tambe por mira mesora na kua supermerkado e produkto di e makutu básiko ta mas kombiniente.


text:
ORANJESTAD – Den e dianan aki cu tin hopi discusion riba e tema pa ta solidario den e situacion cu e pandemia tin Aruba aden, riba e condicionnan cu mester cumpli cune pa ricibi yudansa den forma di fiansa for di Hulanda, y si Gobierno a tuma of ta tumando e miho decisionnan, ta bon pa nos para keto y realisa kico e crisis aki ta trece cune pa nos Pais y con bendiciona nos ta cu Aruba ainda ta henter.
Aruba cu e sla economico mas grandi
Hopi hende ta lubida cu tin un crisis cu ta afecta henter mundo y Aruba en particular. Nos economia ta depende di turismo. Dia 17 di maart 2020 e compania di rating Standard and Poor’s a traha un rapport pa indica cual ta e paisnan cu mas lo keda afecta pa e crisis di COVID19. Aruba ta na e prome luga, nos bisiña Corsou mes ta na 11 luga y Hulanda na di 72 luga, djies pa duna un idea. Pues compara cu otro Paisnan den Reino y otro Paisnan cu ta depende di turismo, Aruba ta premira di haya e sla economico di mas grandi. Asina nos por wak cu Aruba su economia a cay cu 32.7% den aña 2020. Esaki ta menos cu e 44,4% cu a wordo premira y ta danki na e yudansa cu a wordo duna na comercio y na esnan cu a perde trabou, e economia di nos Pais a wanta y no a haya un sla mas duro.
Decision tuma conforme situacion na Aruba
Den e dianan aki cu tin discusion riba e solidaridad cu mester wordo mustra na Aruba como condicion pa sigui haya fiansa di Hulanda, nos no por djies compara e Paisnan den Reino ‘zomaar’ cu otro y compara ken a tuma ki decision. E efecto di e pandemia na cada Pais den Reino ta diferente y mester tuma decision basa riba e situacion di cada Pais. Gobierno di Aruba mester a tuma decision pa wanta Aruba di bay pasa den un situacion di caos nunca antes bisto. Mester tene na cuenta cu un 60% di e forza laboral di Aruba ta depende di yudansa di FASE of Subsidio di Salario. Keda sin cumpli cu condicion cu Hulanda a impone pa haya fiansa djies pasobra otro Pais a tuma decision diferente no lo salba Aruba di un caos cu ta vislumbra si no tin placa pa yuda e 60% di e forza laboral di Pais Aruba.
Gobierno a percura pa e sistema keda intacto
Nos por bisa cu danki na e decisionnan cu Gobierno a tuma, e yudansa cu a wordo brinda y e bendicion di Dios, nos Pais a keda henter. Asina mes cu nos ta na e prome luga pa haya e sla di mas fuerte, Gobierno di Aruba a percura pa e sistema di cuido, economico, social y fiscal di nos Pais keda intacto. Ta bon pa nos tur para keto y pensa un rato kico lo a pasa si no a tuma decision na tempo y si no tin yudansa di fiansa.


text:
Lansa bo negoshi
Habri cuenta bancario
Habri un cuenta di banco pa bo negoshi ta necesario ora cu bo ta cla pa cuminsa ricibi of saca placa di bo negoshi. Un cuenta di banco di negoshi lo yuda bo pa keda legalmente obediente y protegi. Tambe e ta beneficia bo cliente y empleadonan.
Contenido
- Tipo di cuenta di banco
- Beneficio di cuenta di banco pa negoshi
- Busca un cuenta cu tarifanan abao y cu bon beneficio
- Banconan comercial na Aruba
Tipo di cuenta di banco
E cuentanan di banco pa negoshi comun ta:
- Cuenta coriente
- Cuenta di spaar
- Cuenta di creditcard
- Cuenta di servicio comercial
E ultimo cuenta aki ta permiti bo acepta transaccionan di credit y debit card di cliente.
Beneficio di cuenta di banco pa negoshi
- Proteccion: E ta ofrece proteccion limita pa responsabilidad personal door di mantene bo fondonan comercial separa for di bo fondonan personal. Servicio comercial (merchant services account) tambe ta ofrece proteccion di compra pa su clientenan y ta garantisa cu informacion personal ta keda segura.
- Profesionalismo: E clientenan por paga bo cu credit card y por paga na bo negoshi en bes di paga directamente na bo persona. Ademas bo persona por autorisa bo trahadonan pa maneha e tareanan bancario cu sa bay diariamente den nomber di e negoshi.
- Preparacion: Banconan comercial hopi biaha sa ofrece e posibilidad pa tin un liña di credito pa negoshi. Esaki por wordo uza den caso di emergencia of si bo negoshi mester di aparato nobo.
- Poder di compra: Un cuenta di credit card por yuda bo cumpra hopi cos na inicio di bo negoshi y por yudabo establece un historia di credito pa bo negoshi.
Busca un cuenta cu tarifanan abao y cu bon beneficio
Tin negociante cu ta habri un cuenta comercial na e mesun banco cu e tin su cuenta personal. Tarifanan, pagonan adicional y opcionnan cu ta varia di un banco pa otro, ta pesey ta hopi importante pa sondea prome cu haci bo escogencia. Scoge esun cu tarifanan mas abao y cu ta duna bo e mihor beneficio.
Tene cuenta cu lo siguiente ora di habri un cuenta di negoshi of di spaar:
- Ofertanan na lansamento
- Interes pa cuenta di spaar
- Interes pa liña di credito
- Costo di transaccion
- Costo di cancelacion prome cu e tempo stipula
- Tarifa minimo pa cuenta
Banconan comercial na Aruba
Caribbean Mercantile Bank NV (CMB)
CIBC FirstCaribbean International Bank


text: Diaranzon anochi a drenta informe di un pelea y hincamento na Savaneta. Mesora a dirigi varios patruya na e sitio. Na yegada di e patruya a bin compronde cu un hoben lo a staca un homber dos biaha den lomba. Polis a detene e hoben cu lo ta e sospechoso. Polis a pidi pa ambulans bini cu mas urgencia ya cu e persona a cay flauw y tabata tin problema di hala rosea. Na yegada di e ambulans nan a atende cu e victima y a transporte cu urgencia pa hospital. Polis a sera varios caminda pa e ambulans yega hospital mas liher posibel. Team Forensico y recherche tin e caso aki bao investigacion.


text:
Den tur instituto cu ta traha cu mucha, of fundacion cu ta traha cu mucha e autoridad di mayor mester ta conoci y respeta, pasobra Dios a establece e autoridad di mayor. Asina cu autoridad di mayor ta debilita, norma y balor ta baha den famia, cu tur consecuencia conoci.
Dios ta usa autoridad pa trece ordo y husticia den mundo, pasobra Dios ta e autoridad Supremo y mayor riba tur cos.
Dios a establece tres tipo di autoridad den un pais.
Esun di Gobierno.
Esun di Husticia.
Esun di mayornan.
Nan tur 3 mester cana den e linja di berdad y respet pa Dios, y no cambia nada cu Dios a establece, pa evita cu libertinahe ta drenta den e poblacion, inmoralidad ta purba domina, asina hende por cuminsa pensa cu nan por haci locual cu nan kier sin ningun clase di respet pa Dios y su autoridad estableci.
Gobierno tin cu haci tur esfuerso pa cumpli cu su deber na e pueblo, pa asina e pueblo por cumpli cu su parti y pas por reina tur den tur cas. ( Esaki no ta politica pero seriedad) .
Husticia mester para firme y fuerte pa controla, y pone orden y respet.
Mayornan tin e labor di lanta yuinan conforme na e palabra di Dios, pa asina nan no trompica ni cu husticia, ni tampoco cu leynan estableci pa gobierno.
Tocante e 3 autoridadnan aki por wordu lesa den Romanonan capitulo 13 completo y 2 Corintionan capitulo 13:1-10. Pasobra asina cu un ta debilita e otronan tin cu reforsa.
E autoridad di Mayor, no por wordo neglisha tampoco manipula,pa e Famia no tambalia.
Tur insituto cu ta traha cu mucha, tur fundacion cu ta traha cu mucha, tur scol, y tur creche,mester pone den nan statutonan cu autoridad di mayor ta estableci pa Dios, pasina muchanan lanta cu respet pa nan mayornan.
E autoridad cu Señor a duna mayornan ta pa Edificacion y no pa destruccion.( 2 Corintionan 13:10).
Poverbionan 19:20 ta para scirbi: Disiplina bo yiu mientras cu tin speransa ainda y no desea su morto.
Un mayor mester eherce su autoridad ta riba lo siguiente: ( Riba tur cu ta biba bao di su dak)
E mester ta na altura, cu ken su yiu ta sali y na unda e ta bay.
E mester controla su yiu su tas, su camber, y si tin mester hasta su telefon.
Awendia droga ta wordo bendi y entrega nas cas mescos cu Pizza.
E mayor tin tur autoridad pa puntra e mucha kico e tuma serca hende na auto y exigi pa e mucha habri su man pa e wak y si ta droga denuncia inmediatamente.
Ningun mucha no por sali cu spirito, e persona cu e ta sali cune, mester ta conoci.
Mayor su deber ta zorg pa alimentacion,bistimento, gasto di estudio, pero mas cu tur cos edifica e mucha pa un bida decente y agradabel den bista di Dios y di hende.
Colosensenan 3:20+21 ta para scirbi: Yuinan sea obedecido na boso mayornan den tur cos,pasobra esaki ta agradabel na Señor. Tatanan no provoca boso yuinan pa nan no perde animo.( Efesionan 6:1-4).
Deber di mayor ta pa encurasha, edifica, y no kibra e muchanan, pasobra nos tey como esnan yama prome pa motiva nos yuinan tur dia, pa haci oracion, pa hala nan riba caminda di Dios.
Ora Dios duna bo autoridad e ta yama bo pa duna cuenta, pasobra Dios kier pa tur mayor ta responsabel pa nan yuinan.


text:
Minister Pietersz-Janga na e okashon aki a bisa ku e ta sumamente kontentu i orguyoso di tuma nota ku mas i mas hende lokal ta skohe pa bin traha bek na Kòrsou komo dòker, pasombra ta hopi importante ku e dokter por komuniká ku e pueblo den nan idioma materna. Komunikashon efektivo entre un dòkter i pashènt ta un parti hopi esenshal ku ta subi e kalidat di kuido ku e ta duna.
Di e forma aki dr. Perigault Monte a kumpli ku eksigensianan di leinan vigente di Korsou pa e por ehersé su profeshon komo dòkter di kas. Finalmente Minister a felisitá dr. Perigault Monte komo dòkter di kas i a deseé tur klase di éksito den su karera.


text:
The content originally appeared on: Diario
Vocero di Wardacosta, Shalick Clements:
ORANJESTAD (AAN) – Den conferencia di prensa, e Vocero di Wardacosta Caribe Hulandes, Shalick Clement, a duna un relato tocante e casonan di botonan cu material ilegal, detecta den e vecindario di awanan teritorial di Aruba.
CASONAN JULI 2022:
Por saca afo di e cifranan duna pa e vocero, cu di 16 pa 27 di Juli, Wardacosta a intercepta 900 kilo di cocaina y 1 kilo di marihuana.
16 Juli: Wardacosta a detene e boto Casandra cu tambe ta local unda a haya dos hende homber local, cu un cantidad chikito di droga, cu tabata mas of menos dos kilo.
22 Juli: Wardacosta a haya su mes cu un caso unda a haya un cantidad mas grandi di droga, cu tabata mas of menos 400 kilo di cocaina, unda tabata tin cinco hende homber, di cual un Venezolano, un Dominicano y un Colombiano, tabata tin abordo diferente bulto di droga.
26 di Juli: Wardacosta a detene otro boto local, cu dos hende homber unda cu a wordo haya mas of menos 40 kilo di cocaina abordo y un kilo di marihuana. Conhuntamente cu e partnernan di e cadena hudicial, a atende cu e caso aki.
27 di Juli: Wardacosta a haya un Gofast, cu tres hende homber riba dje, transportando 460 kilo di cocaina.
TRAFICACION DI HENDE:
30 di Juli: Pa ultimo, e seis botonan cu el a menciona, a wordo haya dia 30 di Juli unda a detene un boto den area di Baby Beach, yama “Nuestra primera vez” unda a detene e capitan y a traslad’e pa Unidad di traficacion di hende. E capitan ta ser sospecha di mensensmokkel, y e siete personanan cu tabata transporta a wordo traslada pa Warda Nos Costa.
“Manera nos a indica, pues diferente boto local y hende local, cu tambe nos ta mirando den e ultimo simannan y lunanan cu a pasa, cu nan ta traha conhuntamente of nan mes ta haci e transporte.
Nos a haci tur e trabaonan aki, hopi bon trabao, cu cooperacion di nos partnernan cu ta OM, KPA, Warda Nos Costa, Douane, Imigracion y KIA, y nan diferente unidadnan.
Nos tin tambe, banda di e trabao cu nos a haci via e Punto di Sosten di Aruba, algun transporte cu a tuma lugar den e area di Curacao, y nos a haci esaki hunto cu, entre otro e barco di marina, cu ta Groningen, cu ta navegando e Islanan ABC (Aruba, Bonaire y Curacao) y akinan tambe nos a logra intercepta bastante boto y nos a saca un comunicado manera prensa por a mira siman pasa, unda nos a indica cu aworaki Wardacosta ta para riba 4 mil kilo di droga di cual hopi ta cocaina.
Ayera tambe nos a canta bingo, caminda cu nos a haci un detencion riba un Gofast unda nos a haya bastante kilo di droga. Kiermen e 4 mil kilo ta bay subi. Mi no por indica ainda e cantidad, pero nos a haya bastante bulto y esaki tambe ta algo grandi cu nos a logra intercepta y kita droga for di cayanan, e islanan y paisnan pa evita cu e por wordo malusa”, señora Clement a indica.
Pa conclui el a indica cu e agentenan di Kustwacht tambe ta navegando hunto cu e barco Groningen cu ta navega pa Wardacosta, kiermen e ta un unidad di dje na e momentonan aki, pero na momento cu e ta navega pa Marina of otro di e partnernan e no ta di Wardacosta mas, pero tur loke Groningen ta intercepta ta cay bao di Wardacosta.
galleryAworaki, Wardacosta ta para riba 4 mil kilo di droga/gallery


text:
MERKA — Liemarvin Bonevacia a logra otro rèkert Hulandes den wikènt tras di lomba na e Boston University John Thomas Terrier Invitational. Akinan riba 400 meter indoor, Liemarvin a logra un tempu di 46.46 sekònde. Ku esaki Liemarvin tin awor tantu e rèkert Hulandes di 400 meter indoor i esun outdoor riba su nòmber.
E tempu di 46.46 sekònde tabata sufisiente tambe pa Liemarvin klasifiká pa e kompetensia oropeo di atletismo indoor na Praag den luna di mart próksimo. Siman pasa Brian Mariano tambe a logra su klasifikashon pa e kompetensia aki riba 60 meter.


text:
Papiamentu walking tour
E walking tour ta special pa hende lokal nan.
- Tip BasedTip Based
- Pietermaai
Service Description
Bo sa dikon nos edifisio nan tin direrente kolò? Bo sa dikon Blue Curacao ta blow? Bo tabata sa ku na korsou tin e sinagoga mas biew den hemisferio oeste? Den e tour aki bo lo sina y wordu recordá, di hopi aspecto di nos historia, cultura, y herencia. Nos lo bishita hopi punto di interes den willemstad.
Upcoming Sessions
Contact Details
Bluebird Gastro Pub, Pietermaai, Willemstad, Curaçao
0059996709036
freewalkingtourscuracao@gmail.com


text:
Partido MEP:
ORANJESTAD (AAN): Durante e caso penal Avestruz contra e sospechoso acusado di corupcion, Benny Sevinger, cu ainda tin cara den su desesperacion pa tira lodo riba nos Gobierno, diferente conclusionnan por wordo tuma.
Contestando e Huez, Sevinger a duna di conoce cu e considera Sussebeek como un ruman di dje. Un amistad cu a converti den un laso di hermandad despues cu placa y tereno a wordo envolvi. Ora cu Huez a cuestiona Sevinger atrobe puntrando e cu si Sussebeek tabata manera un ruman p’e, con ta posibel e ora cu Sevinger no tawata tin conocemento si Sussebeek a pidi tereno si of no?
Sevinger a contesta cu su persona tabata firma tur loke e tabata haña ‘dezerzijds acoord’ y door cu Sussebeek su compania a haci e peticion, Sevinger no a mira su nomber riba niun documento, pa cua motibo, Sevinger a bisa cu e no tabata sa di e peticion di Sussebeek. Supuestamente Benny a firma ‘blindelings’ manera e ta bisa den su ignorancia. Hecho ta, cu Benny Sevinger a faborece su amigo cu e ta stima manera un ruman cu mas cu 5 tereno.
Esaki ta Nepotismo. Esaki ta haci fabor na Friends and Family. Y asina aki AVP a traha durante nan añanan di gobernacion. Faboreciendo nan amigonan, nan famianan y esnan cu ta cumpra nan pa haya cos entre otro, haya tereno.
Conclusion ta, Partido AVP ta e unico y berdadero partido di Friends & Family bou capa di corupcion. Y awo den corte, esaki un biaha mas ta wordo demostra den e caso penal di corupcion di tereno di mas grandi cu nos pais a conoce cu ta pone cara di nos pais na berguensa.


text:
KRALENDIJK- Djarason Gezaghèber Edison Rijna, diputado Hennyson Thielman i direktor di BIA Maarten Van der Scheer a kòrta sinta pa ofisialmente hasi apertura di e terasa nobo na e sala di embarke na Aeropuerto Internashonal di Bonaire.
“Flamingo Airport pa hopi abitante di Bonaire ta un porta di i pa region i de mas parti di mundu. Ademas e ta pa tur bishitante di nos isla un sitio importante unda nan estadia ta inisiá i terminá. Pa tal motibu nos ke ofresé tur pasahero un eksperensia agradabel”, asina Van der Scheer a bisa na e okashon.
Diputado Hennyson Thielman a trese dilanti ku Kolegio Ehekutivo tin komo meta mehorá posishon kompetitivo di Bonaire. “Pa esaki ta esensial mehorashon di konekshon tantu aéreo komo marítimo di akuerdo ku deklarashon diputado señor Hennyson Thielman.”
E terasa nobo ta parti di un seri di adaptashon i ekspanshon di e terminal realisá durante e último añanan, entre kua tambe un espasio nobo pa e kontrol di siguridat, tienda nobo i un espasio nobo kla pa uso pa e tim Airport Duty Officers.
Mehorashon
E teras nobo no ta e úniko mehorashon a aeropuerto. “Ta bini mas mehorashon na kaminda, manera konstrukshon di un dak pa pasaheronan ku ta yega Bonaire pa evitá ku nan mester para den solo, un left riba plataforma i un karusèl mas amplio di ekipahe” Van der Scheer a konta esnan presente.
“Nos ta agradesido na tur nos partnernan pa e bon koperashon, spesialmente Entidat Públiko Bonaire, nos suministradónan i usuarionan di aeropuerto”, e direktor di BIA a trese dilanti.


text:
Kas di palu / kas di tabla
Seri di Herensia Kultural
Den último dékadanan henter region di Caribe a kuminsá komprendé importansia di protehé i mantené e monumentonan grandi – generalmente di piedra – manera fòrti i kasnan señorial di den stat. Pokopoko awor hende ta kria konsenshi ku e kasnan di palu (kas di tabla) hopi biaha di tamaño modesto, tambe ta parti di nos pasado i ta forma parti di un herensia kultural ku ta meresé protekshon. Esaki aparte di e echo ku e konstrukshon di palu típiko di kada isla por kontribuí tambe na desaroyo ekonómiko turístiko. Ta sumamente importante pa dokumentá e kasnan di palu konstruí den stat. Pa Antia Hulandes e kasnan históriko na Kòrsou i na Islariba ta di importansia. Na Boneiru e kantidat di kas di palu ta práktikamente nada. E artíkulo akí ta tira lus riba konstrukshon di e kasnan di palu na Kòrsou. Despues lo sigui un artíkulo tokante e kasnan di palu na Islariba.
Kòrsou
Na Kòrsou ta prinsipalmente hendenan di entrada abou a konstruí kas di palu. Na Islariba en kambio, palu tabata e material di konstrukshon mas importante i hende di tur klase sosial a us’é pa traha kas kuné. Trahamentu di kas di palu a nase na Kòrsou despues di abolishon di sklabitut na 1863 tempu ku èks-katibunan a sali di kunuku bin biba den stat. Nan a traha kas na rant di e siudat bieu Willemstad, kapital dje isla. Na Otrobanda den besindario di Brionweg i na Quinta (parti nòrt di Hoogstraat). Na parti di Punda prinsipalmente pariba di Pietermaai i Berg Altena (den Coronet, Nieuw Nederland). E barionan akí ku kas di palu a krese konsiderablemente i a bini bario nobo aserka despues ku e industria petrolero Shell a kuminsá operá na prinsipio di siglo 20 tempu ku hopi obrero di region di Caribe a bini Kòrsou pa traha na e refineria. Den stat barionan manera Fleur de Marie i Sint Jago a krese den poko tempu. Pafó di stat serka di e refineria a surgi barionan residensial manera Marchena i Buena Vista.
Na Kòrsou a traha e kasnan di palu simpel: un solo piso ku un plano rektangular kubrí ku un wòldak di plachi di zink ondulá. E ‘kas di tabla’ akí ta derivá di e ‘kas di kunuku’, ku ta e kasita di plantashi tambe di forma rektangular. Meskos ku e kasitanan di plantashi e kasnan di palu tambe tin un frònt basta simétriko. Un porta nèt meimei i na kada banda un bentana di yalusí. Por lo general e kasnan ei tabatin tiki adorno na nan kurpa. Na Otrobanda (den Kortijn) tin kas ku solamente nan frònt di e pida pida barankanan tradishonal yená ku krakustenchi i sobrá di e kas ta trahá di palu. Den Otrobanda nos ta topa ademas ehèmpel di kas di palu kubrí ku dak di panchi kostoso. Sumamente eksepshonal na Kòrsou ta kas di biba trahá di palu ariba ku abou. Aunke no tin un inventarisashon detayá, por konta ku den e barionan históriko kaminda tin kas di palu, por tin total un shen kas asina ku ta balapena konservá. Sin embargo nan ta desaparesiendo den korto tempu, pa falta di mantenshon pero tambe pasobra e doñonan ta renobá nan kas di palu, hasié di piedra. Den kasonan asina hopi biaha ta hasi e kas mas grandi i ta kambia e dak di zink pa dak di etèrnit (sea liber di asbèst òf nò). E karakter di palu di e barionan akí ta desaparesiendo hopi lihé.
Fleur de Marie – Herensia kultural
E ruta pa siña apresiá balor di nos arkitektura ku tradishonalmente Monumento Habrí ta organisá dos biaha pa aña, e biaha akí ta riba djadumingu dia 18 di mei 2003 den e bario di Skalo Abou, i e ta kubri tambe e bario ku kas di tabla Fleur de Marie, situá kontra barika di seru di Skalo. Alrededor di aña 1900 a traha na rant di e bario akí, esta na tur largu di Bargestraat, kas di piedra pa obrero. A parti sobrá di Fleur de Marie den terenonan chikitu ku a hür ku hendenan ku despues a traha nan propio kas di tabla. Te poko tempu ei e terenonan den Fleur de Marie tabata propiedat di ún solo famia di Kòrsou. Na aña 2001 Stichting Monumentenzorg Curaçao N.V. i NV Stadsherstel Willemstad a kumpra e terenonan. Intenshon ta pa sanea e bario. Ta bon pa e organisashonnan akí í gobièrnu realisá ku e konstrukshon históriko di den Fleur de Marie, kaminda ya hopi kas a disparsé kaba, tambe ta pertenesé na nos patrimonio kultural arkitektóniko, i ku e parti akí ta pidi pa atendé kuné ku e debido koutela.
Título bou di potrèt:
1. Kasnan di tabla: patrimonio kultural (St. Jago)
2. Kas di tabla den Oranjestraat
Teksto: Ir. Michael Newton. Potrèt: Michael Newton.


text:
LES 28
Kico Bo Por Haya Riba Nos Website?
Hesucristo a bisa su siguidornan: “Laga boso luz briya dilanti di hende, pa asina nan por mira boso obranan excelente y duna gloria na boso Tata cu ta den cielo.” (Mateo 5:16) Cu e palabranan aki na mente, nos ta haci bon uzo di tecnologia moderno, incluso Internet. Nos website jw.org ta e fuente oficial di informacion online tocante nos creencia- y actividadnan. Kico tin riba e website aki?
Contesta di Bijbel pa preguntanan cu hende sa haci. Bo por haya contesta pa algun di e preguntanan di mas importante cu hende a yega di haci. Por ehempel, e tratado Sufrimento Lo Caba Algun Dia? y Di Berdad Hende Morto Por Bolbe Biba? ta disponibel online na mas cu 600 idioma. Ademas, bo por haya e New World Translation den mas cu 130 idioma y varios material di estudio biblico, incluso e buki Kico Bijbel Ta Siña Realmente? y e edicionnan mas recien di E Toren di Vigilancia y Spierta! Bo por lesa of scucha hopi di e publicacionnan aki online. Bo por download nan den formanan bon conoci manera MP3, PDF of EPUB. Bo por hasta print un par di pagina y duna un persona interesa pa e lesa den su mes idioma. Ademas, tin varios publicacion den forma di video disponibel den un cantidad di idioma di seña. Bo por download partinan di Bijbel lesa den forma dramatisa, drama basa riba Bijbel y tambe musica agradabel pa bo disfruta di dje ora bo ta desea.
Informacion tocante testigonan di Jehova. Riba nos website (of pagina web), bo ta haya tambe e ultimo noticianan, incluso videoclip, tocante nos obra mundial, sucesonan cu ta envolve testigonan di Jehova y informe tocante nos esfuersonan pa duna yudansa humanitario. Bo por haya informacion tambe tocante nos binidero congresonan y con pa tuma contacto cu nos sucursalnan.
Cu e medio aki, nos ta laga e luz di e berdad briya te na e partinan mas leu di Tera. Hende di tur continente ta beneficia di dje, hasta hende na Antartica. Nos ta pidi den oracion “pa e palabra di Jehova por sigui plama rapidamente” den henter mundo, pa e gloria di Dios.—2 Tesalonicensenan 3:1.
-
Con e website jw.org ta yuda mas hende siña e berdad di Bijbel?
-
Kico bo tin gana di busca riba nos website?


text:
Stakamahakchi den divishon máksimo femenino i Watakeli den esun maskulino a sigui ku nan racha di viktoria den kampionato lokal di vòlibòl. Tur kos tim a gana awe, djadumingu 3 di febrüari 2019, nan enkuentro ku relativo fasilidat.
Federashon Vòlibòl Kòrsou (Fevoko) a kontinuá awe ku su kompetensia regular dediká na Dito Ravenstein, ku tantu weganan di klas A komo divishon máksimo. Esaki a tuma lugá den sala Errol Rooi di Sentro Deportivo Kòrsou (SDK) na Brievengat.
Den divishon máksimo femenino Stakamahakchi a gana ku skor di 3-0 di Watakeli. E parsialnan tabata 25-8, 25-7 i 25-15.
Den divishon superior maskulino Watakeli no a duna Green Tigers niun chèns i tambe a gana den tres sèt. E parsialnan tabata 25-13, 25-17 i 25-18.
Den e otro enkuentro den mesun divishon, Titus a duna Stakamahakchi hopi dolor di kabes. E wega a bai 5 sèt i tabata hopi emoshonante. E parsialnan tabata 25-18, 23-25, 26-24, 23-25 i 15-10 na fabor di Stakamahakchi.
Den klas A femenino e tim di Shuatanari a superá Hurricane den 2 sèt: 25-7 i 25-20. Stakamahakchi a gana den tres sèt di Watakeli: 25-14, 18-25 i 15-8.
E kampionato ta sigui te despues di fiestanan di karnaval.


text: KRALENDIJK – Direktora di Kolegio Kristu Bon Wardador Carine Thielman den un entrevista ku Radio Live 99.9 FM, a menshoná ku promé dia di skol a bai bon, awor e muchanan di e skol ta partí den 2 grupo. Thielman: ”Tur kos a kana bon manera nos a prepará pe, na yegada di e muchanan mainta e promé dia di skol, na Antriol kaminda ántes tabata ‘Papa Cornes School’. A pidi pa mayornan no subi tereno di skol i tur hende a kumpli pa tur kos a kana na òrdu. Mèrdia momentu ku skol tèrminá tabata poko drùk, momentu ku tur mayor ta bin buska muchanan na mes momentu. Nos a parti e klasnan den grupo, pa evitá ku tur mucha ta sali na mes momentu pa bai kas for di den klas. Awor nos tin ku atendé ku e muchanan na skol ku medidanan nobo manera entre otro laba man ku regularidat i mester limpia mesa. Mester habri bentana i porta un òf mas bia pa dia pa sirkulashon di bientu. Meskos ta e kaso ku e muchanan ku ta na Kolegio ‘Kristu Bon Wardador’ na Nikiboko, kendenan ta bou di guia di yùfrou Juraima Josefa-Bernabela. E skolnan tin ora pa tèrminá ku poko diferensia for di otro, pa evitá ku mester kore purá purá di un skol pa otro, esnan ku tin yu ku ta bai na tur 2 skol aktual,” Thielman a menshoná. Momentu ku muchanan ku ta na e skol na Antriol mester bai praktiká deporte ‘gem’, nan ta bai ku bus na ‘Kolegio Kristu Bon Wardador’ na Nikiboko unda tin un sala di deporte. E trabou pa renobá Kolegio ‘Kristu Bon Wardador’ ta dura mas o ménos un aña i mei. Awor ta bai kuminsa ku e renobashon di siklo 1. Ora esaki ta kla, lo sigui ku renobashon di e otro parti. Momentu ku e skol ta kla kompletu ku renobashon, entre otro tur klas ta bai disponé di aire kondishoná, meskos ku ta e kaso na otro skolnan, “Thielman a bisa.


text:
Piezanan unico pa Cas Dundun Ecury
Un spiel original di famia Ecury, decora cu cherubin (angel di sabiduria) y Apollo (dios Griego), cu a forma parti di e interior di casnan di famia Ecury ta bolbe MANA. E ta ser compaña pa un stoel estilo emperador Luis XVI, tambe di fin di siglo 19.
Mueblenan Frances di fin di siglo 19 di nivel halto tabata ser importa na Aruba y tabata simbolo di e status social di e ‘shonnan’. Un status di grandesa cu tambe ta complementa e detayenan arkitectonico pafor di e edificionan monumental Ecury.
E dos artefactonan menciona lo forma parti di e exposicion den desaroyo “Spirito di Tempo”, proyecta pa habri den 2023. Spirito di Tempo ta ilustra e elegancia y forma di biba di e comerciantenan rond di decada 20-30 di siglo pasa y lo contene piezanan unico cu ta ilustra e estilo di bida den “cas di shonnan” (stads villas) na Playa. E exposicion aki lo ser instala den e edificio central di e compleho Ecury, un mansion cu a ser construi na 1929 pa Dada Picus.
Akiden lo reubica e entrada principal pa MANA (Museo Arqueologico Nacional Aruba).
Pa varios generacion e spiel a forma parti di e bida diario den e monumentonan Ecury. E stoel tabata forma parti di e mueblenan original di Miraflor, un otro mansion construi pa Dada Picus bou encargo di Famia Arends Lacle. E artefactonan aki a pasa den diferente man di colecionistanan durante decadanan. Nan a reconoce e balor cultural historico y ta orguyoso di por contribui na traspasa y expone herencia cultural di Aruba.
Ademas di e spiel y stoel mahestuoso indica, lo incorpora den “Spirito di Tempo” varios otro piesa spectacular cu a sali for di diferente coleccion priva y nacional. Piezanan antiguo ta trece posibilidad y inspiracion pa coleccionistanan y creadornan artistico. MANA ta reconoce y gradici UNOCA y Prins Bernard Cultuurfonds Caribisch Gebied pa nan contribucion pa por a adkiri e dos piezanan unico pa comunidad y bishitanten tambe por disfruta di nan.


text:
Kontrol di Polis i M.E.O.
KOMUNIKADO DI PRENSA 344 /2022
10 yüli 2022
Kontrol di Polis i M.E.O.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den anochi di djasabra 9 di yüli i mardugá di djadumingu 10 di yüli 2022 e tim formá pa
Kuerpo Polisial (U.B.W.) i Inspekshon Ekonómiko di M.E.O. a tene nan kontrolnan riba
establesimentunan di Horeca.
Na un Snack Bar i Restorant riba Cas Coraweg e tim a topa un hòmber ku tabata okupando
su mes ku prepará alaparia pafó di e establesimentu.
A dun’e instrukshon pa stòp inmediatamente ku e aktividat aki i warda tur kos paden.
Na un Sportsbar i Restorant na Rooi Santu e kushina no tabata na òrdu. Lo tuma kontakto
ku GMN pa atendé e parti di higiena na e negoshi aki.
Ku eksepshon di e dos sitionan aki, tur e otro lugánan ku e tim a bishitá, tabata na òrdu.
E kontrolnan aki ta kontinuá.


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Bòrg
Tin hopi lugá ku ta pidi pa un bòrg. Pa un kas di hür, outo di hür etc. Aqualectra mester di un depósito pa bo haña koriente (si bo no tin Pagatinu).
Kas di hür
Si bo ta hür un kas kasi semper mester paga bòrg, generalmente 1 of 2 luna di hür. Pero na Kòrsou ta hopi difísil pa haña e bòrg bek ora bo kontrakt di hür ta kaba. Akshon legal ta tuma hopi tempu i no ta barata, i miéntras ku bo ta gana e kaso, e bòrg no wòrdu paga bek mesora. Si e doño no ke paga maske el a pèrdè e kaso (e periodo ta maksimal 14 dia), ainda bo mester pone beslag (ku tambe ta karu) i manera nos tur sa: "bo no por ranka pluma fo’i morkoi...." Hopi biaha bo ta kere ku Huurcommissie por yuda bo, pero Huurcommissie no ta hasi nada ku problema di bòrg.
-
Si bo ta hür pa medio di un makelar, bo mester pidi ku e bòrg ta wòrdu paga bek na e makelar.
-
Promé ku bo firma e kontrakt di hür, saka portrèt di e kas paden i pafó i pone nan athunto ku e kontrakt, of depositá nan serka e makelar. Dokumentá tur daño bon!
-
Registrá e inventario di tur e aparatonan i muebel (pone esei tambe huntu ku e kontrakt). No lubidá e èrko!
-
Hopi biaha e kontrakt ta menshoná ku e habitantenan mester service e èrko. Puntra pa un prueba di e service mas resien.
-
Mesun kos ta konta pa e berpùt. Ki dia el a wòrdu basha lastu?
-
Si e doño ta di akuerdo ku esei, pone den bo kontrakt ku e bòrg ta konta pa e último luna(nan) di hür. Hopi chèns esei no ta logra, pero bo por purba..
-
Promé ku e kontrol final (ora bo kontrakt di hür ta kaba) saka portrèt di e kas bashí ku un fecha, pa e doño no por bisa bo despues di e kontrol ku tin daño zus of zo, i ku pa motibu ei e bòrg no ta wòrdu paga bek.
Outo di hür
-
Saka portrèt di e outo i indiká tur daño ku ta eksistí (si tin) na e momentu ei den e kontrakt.
-
Reportá tur daño tékniko mas pronto ku posibel
Aqualectra
Ora a kontrakt ku Aqualectra ta kaba, nan mester paga bo bòrg bek. Den nos eksperensia esei no ta sosegá outomátikamente.
-
Ora bo ta terminá bo kontrakt ku Aqualectra, puntra nan pa paga bo bòrg bek despues ku bo a paga tur kos, i puntra pa a periodo den kual bo por haña e sèn bek.


text:
Nos invitado den e programa aki ta Sra. Maria Dionisia Megares-Cicilia miho konosi komo Jefrou Do. Ela nase 9 Oktober 1928 na Boneiru. E ta un di e Bonerianonan bibá ya pa hopi aña kaba na Korsou. Nos ta kombersa kune tokante su bida, e Boneiru di antes i tambe di su bida na Korsou.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Maria Dionisia Megares-Cicilia
Nos invitado den e programa aki ta Sra. Maria Dionisia Megares-Cicilia miho konosi komo Jefrou Do. Ela nase 9 Oktober 1928 na Boneiru. E ta un di e Bonerianonan bibá ya pa hopi aña kaba na Korsou. Nos ta kombersa kune tokante su bida, e Boneiru di antes i tambe di su bida na Korsou.


text:
DjuDjuV ta pasa ofisialmente pa ICONS by Gio
Djuric Virginie a subi social media djasabra pa komunika ku su fanatikonan, di e manera aki;
Un kambio den mi karera artístiko,
Na promé luga semper mi kier gradisí nos Señor Dios pa e talento ku e a duna mi i tambe gradisi'é pa e éksito ku e a laga mi tin ku mi talento. Aki nan mi kier sita tur persona, organisashon i fanátiko ku a kere den mi komo artista.
For di 1998 mi a sa di ehersé mi talento komo kantante di e forma aki:
Di MILband pa NITRO Di NITRO pa MEO MAO Di MEO MAO pa GIO Fuertisimo Di GIO Fuertisimo pa GENTZ Tre'chic
20 aña di rekuerdo i logro nan ku mi no por lubidá ni maske mi haña "verkalking"😜.
Despidiendo di e Famia musikal di GENTZ mi kier a gradisí boso ku nos por a duna otro 3aña di éksito, trahando dushi i great, logrando hopi meta ku lo ta inolvidabel pa mi. (GENTZ Sendé)
Awor di GENTZ Tre'chic pa ICONS by Gio
ICONS by Gio; Mi ke yama bo Danki pa e oportunidat i deseando pa nos ban pa aña nan di legria, positivismo, eksito y logro riba e kaminda ku ta wardando nos, hasiendo nos País Kòrsou, Aruba, Boneiru, Hulanda i Mundu kontentu ku músika.
Atentamente, Djuric "DjuDjuV" Virginie


text:
Yùfrou “Yèt” Provance:
TREMENDO EKSPERENSIA DI KAS FLAMBOYAN HOSPICE BONAIRE KRALENDIJK — Yùfrou Felisia Henriette “yet” provence (77), a konta eksperensia ku e tabatin di Kas Flamboyan Hospice Bonaire. El a konta situashon ku e tabata den pa motibu di problema ku pia i no por a kana.
“Dòkter a rekomendá pa ami bai Kas Flamboyan i keda 3 siman pa atenshon spesial. Esaki tabata nesesario pa motibu ku mi no por a haña sufisiente atenshon na kas. Nan a yudami hopi bon. Mi no tin palabra pa gradisí e trato ku ami a risibí. Mi a yega den ròl stul i sali kaná. Mi pianan a stabilisá hopi,”Yèt a konta. El a sigui papia i a menshoná :”Pa motibu ku e hendenan na e kas a yudami asina bon, mi ta entrega 2 regalo ku mi a prepará ku hopi esfuerso pa nan. E regalo ta un muestra di apresio pa Tania Kokelkoren, kende ta direktor Kas Flamboyan Hospice Bonaire. Aparte ku nan a yudami, mi tambe a perkurá pa duna algu bèk. Awor algun di e hulandesnan ku ta bishita Kas Flamboyan, por papia papiamentu. Mi a siña nan hopi palabra i nan ta komprondé i papia diferente kos na papiamentu,” yùfrou Yèt a konta. Yùfrou Yèt ta konosí den komunidat di Boneiru, kende a duna lès hopi aña na skol. El a menshoná ku el a duna diferente mucha lès, kende awe ta mener i yùfrou pa diferente skol, loke ta un satisfakshon pe.


text:
Stima otro respetuosamente como persona y no como obheto, cada hende ta un Espiritu diferente pasando su experiencia di bida den un curpa Humano (fisico) na mundo, tur hende no por ta mesun cos.
No para duro riba puntonan di desacuerdo entre boso, mas bien haci di e diferencianan oportunidad pa scucha otro sincero y acepta influencia di otro. Asina por uni idea y opinion di otro pa hunto haya solucion pa tur cos (repair and exit any argument).
Inclui humor den relacion, no tuma tur cos asina serio, sea flexibel pa tolera otro su diferencianan.
Usa palabranan bunita, creativo y positivo pa papia cu otro, evita palabranan mahos y negativo.
Enves di hopi biaha recuri na sali y bebe alcohol entre pareha, pensa pa haci un cambio y sali pa come y bebe algo saludabel y despues wak un pelicula. Tambe por traha snack na cas of treat otro un dushi desert manera; Cheese Cake of Chocolate Mousse Cake.


text:
All Stories
Entrevista cu Suzee Dumfries:
ORANJESTAD (AAN): Den cuadro di Codigo di Proteccion, Fundacion Telefon pa Hubentud Aruba a worde acerca pa Unicef Nederland pa organiza diferente focus group cu hobennan.
ORANJESTAD (AAN): Dia 29 di oktober FRED Expo ta bolbe tuma luga na Rotterdam despues di un ausencia di 3 aña pa motibonan cu nos tur conoce, e pandemia.
Fiona ta sigui su rumbo devastador como horcan mayor
Tin riba 1.200 mucha participando
ORANJESTAD (AAN): E asina yama ‘Housekeeping Week’ a worde agrega den e agenda celebratorio anual na e di dos siman di September,
Gabinete Wever-Croes 2 a cumpli 1 aña den gobernacion
Seminario y Debate: Siguridad y Derecho di Pashent
Honor special di VCC International NV


text:
Cookies ta failnan chikitu ku ta wòrdu wardá riba bo kòmpiuter ora bo bishitá un wèpsait. Di e manera ei ta posibel pa rekonosé bo kòmpiuter na momentu di bo bishita.
Kua cookies MijnCN.nl ta usa?
Cookies pa estadístika i análisis
MijnCN.nl ta hasi uso di cookies pa mantené estadístikanan riba e wèpsait i pa analisá kon bishitantenan ta hasi uso di e wèpsait. E informashon aki ta yuda nos pa drecha e wèpsait. E asina yamá “analytic cookies” tin un number (úniko). Nan no ta kontené datonan personal. MijnCN.nl no por hasi uso di e cookiesnan aki pa rekonosé abo personalmente. Tampoko por hasi uso di e cookiesnan pa rekonosé abo riba otro wèpsait. No ta hasi uso di e datonan ku ta anónimo ku a kolekshoná pa otro meta ku ta mehorashon di e wèpsait i no lo duna e datonan na kualke otro organisashon.
- Cookie toestemmingvoorcookies: ta memorisá e pèrmit pa hasi uso di cookies i ta sòru ku e balki ku e teksto ‘cookie’ no aparesé mas.
- Cookie_pk_id: pa registrashon di estadístikanan ta disidí si un bishitante ta nobo òf si el a bishitá e wèpsait promé.
- Cookie _pk_ses: pa registrashon di estadístikanan ta yuda stipulá kua páginanan a wòrdu bishitá.
- Cookie _pk_ref : ta yuda stipulá for di kua wèpsait MijnCN.nl a wòrdu bishitá pa registrashon di estadístikanan.
- Cookie surveyvisittime: ta yuda stipulá, pa estadístika, kon largu e bishita tabata riba e página MijnCN.nl
- Cookie surveystatus: ta kòrda e partisipashon online di e enkuesta riba MijnCN.nl
Cookie pa formulario
E formularionan riba MijnCN.nl ta usa un cookie ku ta nesesario pa e despacho korekto di un formulario.
Cookie form_map_id: ta kòrda e balornan yená den e formulario te ora ku e formulario wòrdu mandá. Na kabamentu di e bishita outomátikamente e ta wòrdu eliminá.
Cookies pa servisio di abonadonan
Abonadonan di MijnCN.nl ta usa cookies pa laga e proseso di aboná kana korektamente. Tin 2 tipo di cookies:
- Cookie _mijncn_session: ta sòru pa e protekshon i wardamentu di e estado durante di e inskripshon, kambio i na momentu ku un persona ta mèldu ku e no ke ta inskribí mas. Na kabamentu di e bishita di MijnCN.nl outomátikamente e cookie ta wòrdu eliminá.
- Cookie _persberichten_session: ta registrá si bo ke inskribí òf no pa risibí komunikado di prensa. Na kabamentu di e bishita outomátikamente e cookie ta wòrdu eliminá.
No risibí cookies
Bo no ke risibí cookies mas? E ora ei bo por adaptá bo internetbrowser.


text:
2022 Den Comparacion Cu 2019
Oficina di Turismo, A.T.A., ta informa cu pa luna di april nos destinacion a ricibi un total di 101,696 bishitante “stay-over”. Si compara luna di april 2022 cu april 2019 – cu tabata e ultimo aña normal di turismo, por mira cu Aruba a recupera 108% di locual a wordo ricibi na april 2019.
E tres mercadonan cu mas a destaca den e cantidad di turista cu a bishita na april 2022 como tambe den grado di recuperacion den e diferente regionnan ta; Estados Unidos cu 83,033 bishitante cu ta representa un grado di recuperacion di 114% den comparacion cu april 2019, Hulanda cu 4,360 bishitante cu ta representa un grado di recuperacion di 119% den comparacion cu april 2019 y Colombia cu 2,542 bishitante cu ta representa un grado di recuperacion di 88% den comparacion cu april 2019.
2022 Den Comparacion Cu 2021
2022 ta mustra un crecemento mas fuerte y stabil cu 2021.Si compara april 2022 cu april 2021 por wak cu crecemento di 73% den cantidad di bishitantenan “stayover”, for di 58,774 bishitante pa 101,696 bishitante.
Si compara april 2022 cu april 2021 por wak un biaha mas cu e 3 mercadonan den e diferente regionnan cu mas a crece den cantidad di bishitante stayover ta; Estados Unidos cu un crecemento di 29,560 bishitante “stayover” cu ta representa un crecemento di 55%, Hulanda cu un crecemento di 2,565 bishitante “stayover” cu ta representa un crecemento di 143% y Colombia cu un crecemento di 1352 bishitante “stayover” cu ta representa un crecemento di 114%.
Mercadonan
Norte America ta keda e mercado mas fuerte pa Aruba y na april 2022 un total di 85,821 bishitante Norte Americano a bishita Aruba. Esaki ta 84.4% di e total di e bishitantenan “stayover”. Na april 2022, Europa a trece 6,972 bishitante pa Aruba, cu ta 6.9% di e total di bishitantenan “stayover”. Un total di 6,744 bishitante cu ta representa 6.6% di e bishitantenan “stayover” tabata procedente di Latino America; y 2.1% di e total di bishitantenan stayover pa april 2022- cu ta 2,159 bishitante, a bishita nos isla for di otro partinan di mundo.
2022
E prome 4 lunanan di 2022 Aruba a ricibi un total di 335,362 bishitante “stayover”, cu ta representa un grado di recuperacion di 86% compara cu e mesun lunanan di 2019.
Tourism Credits / Central Bank Of Aruba
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) pa aña 2021 a contribui cu AWG 3,169.9 miyon den nos economia, cu ta 65.5% mas compara cu e mesun temporada na 2020. Esaki naturalmente ta debi na e pandemia global di Covid-19 durante cual Aruba tambe a cera su fronteranan temporalmente entre mita di april 2020 te cu juli 2020. Tourism Credits a recupera cu 85% si compara 2021 cu 2019.


text:
Premier Evelyn Wever – Croes: TIN OPORTUNIDAD TE CU 25 DI JULI PA NOMBRA PERSONA PA CONDECORACION REAL
Premier Evelyn Wever – Croes:
TIN OPORTUNIDAD TE CU 25 DI JULI PA NOMBRA PERSONA PA CONDECORACION REAL
ORANJESTAD- Cada aña Gobernador di Aruba, Su Excelencia Señor Alfonso Boekhoudt, ta otorga e Condecoracion Real na varios ciudadano di Aruba cu a haci un tarea excepcional banda di nan trabou normal. Entre otro, trabou boluntario, trabou riba tereno di deporte, asistencia social y mas. Prome Minister Evelyn Wever – Croes ta anuncia cu aworaki tin e oportunidad pa nombra un persona pa ricibi e condecoracion na luna di April 2023, e deadline pa haci esaki ta 25 di juli.
Procedura pa nombra un persona
Un persona no por propone su mes, un otro hende mester propone un persona pa e condecoracion. Esaki mester wordo haci a traves di un formulario cu mester yena cu ta disponibel na tur FMA na Aruba y Bestuurskantoor.
Premier Wever – Croes ta splica cu e formulario ta bastante extenso y mester yena bastante informacion pa motibo cu Condecoracion Real no ta wordo duna asina liviano. Mester tene cuenta cu tin cierto documento adicional cu tambe mester wordo entrega cu e formulario. E formulario por wordo entrega te cu dialuna 25 di juli pa e persona cu bo ta admira pa su trabou desplega.
“Na Aruba tin hopi persona cu curason grandi, cu ta haci bunita trabou gratuito y cu no tur ora ta gusta laga sa kico nan ta haci pa comunidad. P’esey esaki ta bo momento pa propone e persona aki. Ban propone tur nos baluartenan y tur nos boluntarionan cu curason di oro na Aruba, pa nan haya Condecoracion Real,” Prome Minister Wever – Croes a expresa.


text:
Alarma a wordo bati mesora na Post di Strandpolitie pa un criatura(mucha muhe) cu dado momento no tawata reacciona mas. No ta mucho duidelijk si e mucha lo tawata den lama y lo por a hay’e den problema cu algo otro.
Mesora esnan eybanda wardando ambulance lo a cuminsa duna e prome auxilio. Minuutnan tawata manera oranan largo pa ambulance yega.
Na yegada di ambulance mesora nan a cuminsa traha, cada seconde ta conta e momento ey.
Den un tempo cortico a logra haya “pulso” y a dicidi di prepar’e y sali cu maximo urgencia direccion Hospitaal, polis a coopera cerando e rotondenan unda e ambulance mester pasa.
Na e sitio por a scucha diferente version, uno tawata cu probablemente e mucha lo por a come y despues bay hunga of drenta lama. Esaki no ta oficial sino locual tawata circula na e sitio.
Slachtofferhulp a wordo pidi pa bay Hospitaal pa asina duna sosten na e famia, cu ta pasanso e momento eynan di mas dificil di nan bida.
Un fiesta cu a termina na un accidente di un criatura.


text:
Miembro di Parlamento di Aruba mr. Mike Eman a dirigi na Minister di Enseñansa un serie di pregunta relacion cu e echo cu tin diessies (16) maestro di scol specialisa cu a agradua cu un diploma di segundo grado pa e materia di Papiamento, pero cu NO por haya trabou den enseñanza pa eherce nan profesion e aña aki. E informacion aki a causa un desapunto y preocupacion grandi cerca e docentenan profesional aki. Parlamentario mr. Mike Eman a reuni cu e grupo di maestro di scol cu a caba di gradua como docente di segundo grado, di papiamento pa asina scucha nan precupacion pa cu e situacion cu tin actualmente. Parlamentario mr. Mike Eman ta lamenta e manera con Gabinete Wever-Croes no tin atencion pa brinda un solucion real pa e preocupacion di e dieseis maestro nan di Papiamento recien gradua. Den cuadro di e preocupacion di e maestronan parlamentario mr. Mike Eman a lansa un serie di pregunta na e Minister di Enseñansa;
- Minister por informa na ki momento minister a tuma nota di e problema cu a surgi pa e 16 docentenan aki? Kico a dicidi di haci cu e informacion ricibi na e momento ey?
- Desicionnan pa cuminsa cu estudionan p’e docentenan normalmente ta wordo tuma a base di un planificacion detaya di e demanda p’e docentenan den un of otro ramo o materia specifico, a corto plaso y plaso medio. Minister por informa a base di kico a dicidi di cuminsa dos estudio, uno cu duracion di dos aña y uno cu duracion di cuatro aña, pa e mes un segundo grado den e materia di Papiamento, den e mercado di trabou chikito di enseñansa di Aruba?
- Pa cualkier persona cu haci e esfuerzo pa studia pa logra un grado profesional den enseñansa, tende na final di su estudio cu no tin trabou pe, ta hopi duru. Pa hende cu a laga otro trabou y entrada, y a scoge pa bay studia pa asina haci un cambio di carera profesional, e mal noticia cu no tin trabou den e ramo cu nan a caba di studia p’e, ta ainda mas duru pa acepta. Minister por informa ta kico ta bay haci pa percura pa e 16 docentenan profesional aki por cuminsa traha como docente mas lihe posibel?
- Ta conoci cu e maestro- y docentenan tin e conocemento di materia y e habilidadnan educativo pa haci mas cu solamente “duna les” na un grupo di studiante. Por pensa riba e trabounan di desaroya materia den seccion di curiculo di Departamento di Enseñansa, e necesidad di guia di e studiantenan den nan estudio, e necesidad pa mehora e resultado di graduacion di estudionan den enseñansa secundario anochi y di “landsexamen”, e necesidad pa profesionalisa e nivel di uzo di nos idioma Papiamento den tanto e aparato di gobierno como den sector priva. Minister por informa si a busca oportunidad di trabou pa e 16 docentenan aki den e otro areanan di enseñansa y curso na Aruba manera menciona aki?
- Minister por informa den un forma mas extenso, con e planificacion di trabou pa maestro di scol na Aruba, den e diferente sectornan di enseñansa y pa e diferente materianan den e curiculonan di scolnan basico y secundario ta? Minister por parti e informacion aki cu studiantenan y futuro studiantenan cu scohe e profesion di maestro o docente, tanto na Aruba como den exterior?
Mediante e acion aki Parlamentario mr. Mike Eman kier ilustra a urgencia di e situacion y ta urgi atencion debido pa e preocupacion di e maestronan cu na e momento nan aki ta wordo perhudica financieramente y profesionalmente. Varios di e personanan cu a cuminsa e estudio aki tabata tin trabou caba, pero a dicidi di haci un “cambio di carera”, den e speransa di ocupa e funcion di docente. E tabata pa nan un escogencia conciente y specifico, despues di a traha pa hopi aña den un otro profesion. Awor cu e grupo di docente a termina nan estudio di cuatro aña, ta resulta, segun informacion ricibi, cu no tin mas trabou pa nan den enseñansa na Aruba. Parlamentario mr. Mike Eman ta subraya cu e lo keda lucha pa e diesseis maestronan di e materia di Papiamento ricibi un solucion husto pa nan preocupacion.


text:
Por medio di un feria educativo virtual completamente gratis, studiante y profesionalnan na Aruba tambe lo tin acceso na oportunidadnan pa enseñansa avansa na Merca. EducationUSA den colaboracion cu Departamento di Estado y Embahada di Merca ta invita studiante di enseñansa secundario y universitario como tambe profesionalnan di diferente area di trabou pa participa na e tercer edicion di EducationUSA Virtual Fair.
E feria virtual ta un evento gratis unda lo ricibi informacion for di 80 diferente institutonan di enseñansa avansa (Colleges y Universities) na Merca. Den un ambiente completamente virtual, participantenan ta ricibi acceso na varios espacio unda lo brinda diferente tipo di informacion. Por ehempel, na e Auditiorium por encontra sesionnan en bibo ‘live sessions’ y esnan a base di peticion ‘on-demand’ riba topiconan di relevancia pa cada participante.
Na e Exhibit Hall, lo tin standnan virtual di e diferente institucion na unda cu e studiante por chat cu representante di cada organisacion y tambe cu conseheronan di EducationUSA. Banda di e aspecto educativo, lo tin espacionan interactivo manera un Photobooth y un Leaderboard unda cu pa diferente actividadnan riba e Fair Platform participantenan ta ricibi punto.
Durante e feria virtual participantenan lo ricibi tur informacion corecto, comprensivo y actual tocante e proceso di aplicacion, rekisitonan y sosten financiero pa studia na Merca.
Registra
E evento online pa nos region ta tuma lugar diaranson, 24 augustus di 4:00 di atardi pa 7:00 di anochi. Por registra pa e feria na e siguiente link: bit.ly/EDUSAFair. Por haya mas informacion y e link tambe riba website di Departamento di Enseñansa Aruba ww.ea.aw.
EducationUSA EducationUSA ta un red di e Departamento di Estado di Merca. E red ta consisti di mas cu 430 centro y nan ta estableci na mas cu 175 pais y teritorio globalmente. E centronan ta brinda informacion y conseho pa studiantenan cu ta biba pafo di Merca. EducationUSA ta promove enseñansa avansa na Merca na studiantenan den exterior, incluyendo Aruba, door di brinda informacion corecto, comprensivo y actual tocante oportunidadnan existente pa studia na institucionnan universitario acredita na Merca.
Mas informacion
Pa mas informacion por acudi na Facebook page facebook.com/EducationUSAAruba. Pa mas informacion relaciona cu Arubalening pa studia na Merca por acudi na website di Departamento di Enseñansa Aruba www.ea.aw y busca Arubalening (Portal) na letter A den e alfabet menu. Tambe ta sugeri studiantenan pa sigui Departamento di Enseñansa Aruba riba Facebook y/of Instagram @EducationAruba pa keda na altura di tur informacion.


text:
Tur dia nos ta tende cu prijs di cuminda a subi. P’sey ta importante pa pone atencion na con bo ta gasta bo placa na cuminda den supermercado, restaurant, take-away, fast food, snack truck etc. Nos mester bira mas consciente cu cuminda prepara pafo di cas ta costa hopi mas cu cuminda prepara na cas. Un ehempel di un desayuno pa un famia di 4 persona: 4 pastechi cu 4 juice ta ± Afls. 22, cu un desayuno prepara na cas p.e. 4 sandwich (1/2 kipashi) di pan bruin/volkoren cu keshi, lechuga y 4 copi thee ta ± Afls. 5,00. E diferencia ta ± 17 florin. Y esaki ta desayuno so!
Tempo ta hunga un rol importante specialmente si bo ta traha pafo di cas y bo tempo ta limita. Bo lo por spaar tempo y placa na preparacion di cuminda door di p.e. cushina dobbel cantidad of un cantidad extra di cuminda riba bo dia liber y warda esaki (vries) pa e dianan cu bo no tin mucho tempo. Por ehempel pa un famia di 4 persona, por horna 10 pia di galiña. Come 4, warda 4 pa un otro dia, corta of hila 2 pia na pida chikito y warda den freezer pa prepara p.e. aroz con pollo, bami of salada di galiña pa un otro dia. Prepara bak’i pan of lunch di un anochi prome y pone den frigidair. Asina por scapa tempo tambe mainta.
Por prepara/spice un cantidad di carni, galiña of pisca cu diferente condimento. Por ehempel na estilo Teriyaki, BBQ of Italian. Warda e carni, galiña of pisca segun cantidad necesario pa bo famia pa dia. Ward’e den un saco di plastic cu ta sera bon (p.e. ziplock) den freezer. Un dia prome cu ta bay cushina e carni, galiña of pisca ta bah’e for di freezer pone den un tayo den frigidair. Asina e ijs ta baha y ta cla pa cushina pa su mayan. Tambe por haci uzo di baki special pa freeze y microwave.
Ora cuminda resta no bent’e afo. Lage fria bon, na un caminda liber di insecto (musca etc). Pone den un baki cu ta sera bon y warde den friezer of den frigidair si ta bay come pa su mayan mes. Por hiba e cuminda trabou pa su mayan of warda resto di henter siman y keinta tur riba un diabierna (‘kliekjesdag’). Wak den ki forma por uza cuminda cu a resta prome cu e daña of bay perdi p.e. casca di pan por vries y uze despues pa traha pan boyo of pan pizza, por uze tambe den carni mula pa traha balchi of hamburger.